Bersatu gerakkan sukarelawan hadapi banjir, selamatkan rakyat

Susulan spekulasi mengatakan Parlimen bakal dibubarkan juga pada masa terdekat dan pilihan raya umum ke-15 (PRU-15) akan diadakan semasa musim banjir, Bersatu mengambil inisiatif mengatur gerak dengan melancarkan pasukan sukarelawan seluruh negara.

Pengumuman pasukan sukarelawan itu diumumkan Setiausaha Agungnya, Datuk Seri Hamzah Zainudin selepas mesyuarat Majlis Pimpinan Tertinggi (MPT) Bersatu yang dipengerusikan Tan Sri Muhyiddin Yassin malam tadi.

Sukarelawan tersebut akan mengatur misi bantuan kepada mangsa-mangsa banjir di seluruh negara.

Katanya, usaha itu akan digerakkan menerusi Skuad Prihatin Bersatu yang diketuai Ahli MPT, Mohd Rafiq Mohd Abdullah.

“Skuad Prihatin Bersatu ini akan turut dilancarkan pada Majlis Pelancaran Perikatan Nasional Pahang di Temerloh pada 10 Oktober nanti.

“Kekuatan skuad ini akan dipertingkatan dari semasa ke semasa bagi memastikan kebajikan mangsa-mangsa banjir terbela sebelum, semasa dan selepas banjir,” katanya dalam satu kenyataan, hari ini.

Hamzah berkata, mesyuarat MPT Bersatu turut membincangkan persiapan jentera parti bagi menghadapi PRU-15 susulan spekulasi kuat mengatakan Parlimen akan dibubarkan tidak lama lagi selepas Perdana Menteri Datuk Seri Ismail Sabri Yaakob menghadap Yang di-Pertuan Agong semalam.


PN masih buka pintu kerjasama hadapi PRU-15, kata Muhyiddin

Perikatan Nasional (PN) masih terbuka untuk menerima parti-parti lain yang berminat bagi mengadakan bekerjasama menghadapi Pilihan Raya Umum Ke-15 (PRU-15).

Pengerusi PN Tan Sri Muhyiddin Yassin berkata langkah itu bukan bergantung kepada PN atau Bersatu semata-mata, sebaliknya perlu juga datang daripada parti lain yang berusaha mengelak pertembungan.

“Kalau keadaan mengizinkan dan ada kecenderungan dan minat pihak-pihak daripada parti-parti mana sekali pun untuk bertemu dan juga berbincang, ia boleh dilakukan.

“Kita akan cuba usahakan cara bagaimana untuk menghadapi dan menyediakan strategi PRU-15 secara bersama-sama dan mengelakkan pertembungan antara satu sama lain,” katanya pada sidang media hari ini.

Bagaimanapun, Muhyiddin yang juga Presiden Bersatu berkata perbincangan bagi mewujudkan kerjasama itu juga harus datang daripada pihak lain yang berpendapat langkah berkenaan wajar dilakukan.

“Apa yang lebih baik daripada pihak-pihak yang lain yang berpendapat ataupun sependapat bahawa langkah sebegitu adalah wajar untuk kita menentukan kemenangan dalam pilihan raya akan datang,” katanya.

Sebelum ini, Muhyiddin mengesahkan didatangi beberapa pemimpin parti politik, termasuk daripada Pejuang yang menyuarakan satu bentuk kerjasama berdepan Barisan Nasional (BN) dan mengelak pertembungan banyak penjuru pada PRU-15.

“Mereka menyuarakan pandangan kepada saya bahawa lebih baik parti-parti selain Barisan Nasional merintis suatu bentuk kerjasama politik bagi mengelakkan pertembungan banyak penjuru dalam PRU-15.

“Mereka sedar bahawa majoriti rakyat tidak menyokong Barisan Nasional yang masih terpalit dengan imej kleptokrasi. Tetapi oleh kerana berlaku pertembungan banyak penjuru antara parti-parti politik yang bertanding, undi anti-BN berpecah.

“Ini menyebabkan BN dapat memenangi Pilihan Raya Negeri Melaka dan Johor walaupun ditolak oleh majoriti rakyat. Mereka sependapat untuk sebolehnya mengelakkan pertembungan banyak penjuru dalam PRU-15 bagi menghalang golongan kleptokrat dalam BN kembali berkuasa,” katanya.

Oleh itu, Muhyiddin berkata beliau telah mengambil inisiatif untuk bertemu dengan pimpinan utama parti-parti politik dalam kerajaan dan pembangkang bagi merintis hubungan kerjasama dalam PRU-15.

Beliau juga menjelaskan bahawa pertemuannya dengan Pengerusi Pejuang, Tun Dr Mahathir Mohamad telah diatur selepas seorang pemimpin kanan parti Pejuang datang menemui beliau dalam sebahagian daripada inisiatif itu.


Wahai Pemuda UMNO, Dewan Rakyat bukan dewan serba guna daerah

Kerajaan pimpinan Tan Sri Muhyiddin Yassin tidak pernah berniat untuk menderhaka kepada Yang di-Pertuan Agong dan Raja-Raja Melayu apabila mengambil masa untuk membuka semula sidang Dewan Rakyat seperti yang dititahkan.

Sebagaimana diberitahu oleh beberapa pemimpin, terutama yang mengerti mengenai peraturan Parlimen, pembukaan untuk sidang Dewan Rakyat bukannya mudah, sebaliknya perlu melalui beberapa prosedur, apa lagi sekarang ini adalah waktu tegang penularan pandemik Covid-19.

Namun, mereka yang tidak ada kerusi di Parlimen pula yang ‘menyalak-nyalak’ lebih mengikut rentak pemimpin yang ada kepentingan diri, yang menggesa Dewan Rakyat bersidang segera.

Kita faham mengapa mereka terlalu marah. Kekecewaan dan malu kerana kalah teruk pada Pilihan Raya Umum Ke-14 lalu mencetuskan dendam kesumat tak habis-habis. Yalah… projek pun hilang!

Lalu titah Yang di-Pertuan Agong supaya Parlimen dibuka segera dijadikan batu loncatan untuk menyerang kerajaan Perikatan Nasional (PN) pimpinan parti yang pernah menjatuhkan Barisan Nasional (BN) dan UMNO.

Seperti dikatakan bekas Timbalan Speaker Dewan Rakyat, Datuk Seri Wan Junaidi Tuanku Jaafar bahawa untuk memulakan sesi sidang Parlimen memerlukan persiapan terlebih dahulu kerana ada peraturan dan tatacara yang perlu dipatuhi.

Pengkritik sebelum ini menggunakan akal yang pendek apabila membuat telahan ‘segera’ sebagaimana yang dinyatakan Yang di-Pertuan Agong itu, adalah esok atau lusa.

Sedangkan kata Wan Junaidi, Jawatankuasa Pemilihan Parlimen harus bersidang terlebih dahulu untuk mengkaji dan membuat pindaan yang diperlukan agar persidangan dapat memenuhi Perintah Tetap Dewan dan juga prosedur operasi standard (SOP) Covid-19.

Diperkukuhkan lagi dengan penjelasan Ketua Setiausaha Sulit kepada Perdana Menteri, Datuk Dr Marzuki Mohamad bahawa pembukaan sidang Parlimen memerlukan pematuhan kepada beberapa peraturan khas sebelum Ahli-Ahli Parlimen boleh bersidang.

“Parlimen adalah badan legaslatif yang paling tertinggi di dalam negara kita, undang-undang yang diluluskan oleh Parlimen itu mesti dikuatkuasakan, jadi kita tidak mahu kita tidak mengikut peraturan-peraturan dan prosedurnya,” kata beliau.

Jadinya kita yakin Yang di-Pertuan Agong juga mengetahui peraturan-peraturan sebelum sidang Parlimen boleh dibuka. Dan ‘segera’ seperti yang dititahkan itu bukanlah bermaksud esok atau lusa, kerana baginda juga faham keperluan yang mesti dilakukan sebelum Dewan Rakyat dibenar bersidang.

Cuma mereka yang akal pendek sahaja berfikir ‘segera’ bersidang itu maksudnya esok atau lusa boleh bersidang. Yalah, mereka bukan ada kerusi pun di Parlimen, sebab itu tak faham peraturan Dewan.

Dan, bila kerajaan lewat untuk mengadakan ‘segera’ sidang Parlimen, mereka menuduh pula kerajaan derhaka kepada Yang di-Pertuan Agong dan Raja-Raja Melayu. Lihatlah betapa dangkalnya pemikiran kepimpinan Pemuda UMNO sekarang ini. Banyak lagi kes derhaka kepada Raja-Raja Melayu tetapi mereka diam.

Bolehkah negara mengharapkan pemuda sebegini untuk mentadbir negara pada masa depan?

Tok Akhi

p/s: Kasihan juga kita kerana kepimpinan Pemuda UMNO ini hanya faham peraturan dewan serbaguna daerah saja.


Annuar mohon PKP lebih ketat di Kuala Lumpur

Menteri Wilayah Persekutuan, Tan Sri Annuar Musa memohon kerajaan mempertimbangkan Perintah Kawalan Pergerakan (PKP) yang paling ketat dikenakan di Kuala Lumpur bagi mengekang penularan Covid-19.

Katanya, laporan yang dibentangkan Ketua Pengarah Kesihatan, Tan Sri Dr Noor Hisham Abdullah menjurus ke arah penularan Covid-19 secara besar-besaran dan bakal mengancam tahap kapasiti hospital di Wilayah Persekutuan.

Kuala Lumpur hari ini mencatat kes kedua tertinggi di seluruh negara dengan 557 kes di belakang Selangor yang merekodkan 1,722 kes.

“Saya akan memohon Majlis Keselamatan Negara (MKN) untuk menyemak semula peraturan dan PKP yang sedang berkuat kuasa di Wilayah Persekutuan dan seluruh negara.

“Saya merasakan PKP yang seketat-ketatnya diperlukan agar rantaian penularan segera diputuskan dan kelok kes positif dilandaikan,” katamya dalam kenyataan hari ini.

Sebelum ini, Annuar mendengar taklimat disampaikan Dr Noor Hisham serta meneliti pekeliling kepada pengarah hospital di seluruh negara berhubung persiapan meningkatkan keupayaan hospital, serta memerhati situasi dan laporan pematuhan.

Annuar berkata, beliau akan memohon MKN untuk menyemak semula peraturan dan PKP yang sedang dikuatkuasakan di Wilayah Persekutuan Kuala Lumpur.

“Selaku Pengerusi Jawatankuasa Keselamatan Wilayah Persekutuan saya berpandangan perintah PKP lebih ketat dan berkesan diperlukan serta-merta.

“Keselamatan dan nyawa rakyat perlu didahulukan dan kita perlu bersedia berkorban menghadapi musibah dan kesukaran kecil demi mengelak bencara dan kesukaran yang lebih besar,” katanya.

Mulai hari ini, polis menggerakkan sekatan jalan raya (SJR) di sembilan kawasan di sini bermula hari ini bagi memantapkan pelaksanaan PKP di Wilayah Persekutuan Kuala Lumpur yang bermula pada 7 hingga 20 Mei ini.

Sekatan jalan raya dilaksanakan dilakukan di kawasan Kuala Lumpur iaitu di Jalan Sentul Pasar, di hadapan Balai Polis Kepong, Jalan Klang Lama, Jalan 2/27A Wangsa Melawati, Jalan 1/91 Taman Shamelin Perkasa dan Lebuhraya Bukit Jalil.


Najib akui murung sebab tak dapat moratorium atau kes mahkamah?

Bekas Perdana Menteri Datuk Seri Najib Razak hari ini mengakui mengalami kemurungan dan berharap kerajaan Perikatan Nasional (PN) akan memberi moratorium serta diskaun bil elektrik kepadanya.

Meskipun umum mengetahui kekayaan dan kemewahan beliau bukan sedikit, namun menerusi perkongsian di Facebooknya, Ahli Parlimen Pekan itu meminta moratorium automatik tanpa faedah dan diskaun elektrik serta-merta.

Najib mendakwa disebabkan beliau dan rakyat ‘dikurung’ di dalam rumah pada Mei dan Jun susulan pelaksanaan Perintah Kawalan Pergerakan (PKP) 3.0, maka bil elektrik akan meningkat.

“Maksudnya, beban bil elektrik naik pada ketika pendapatan sudah terjejas. Sekiranya pendapatan kurang atau tiada, bagaimana pula bil elektrik yang naik mencanak tidak merupakan satu beban yang lagi besar?

“Ya, saya kemurungan. Sebab itu harap kerajaan PN akan serta-merta memberi moratorium automatik tanpa faedah dan kembalikan diskaun elektrik serta-merta bagi saya dan seluruh rakyat Malaysia yang turut kemurungan,” katanya dalam hantaran di Facebook beliau hari ini.

Dalam kiriman itu beliau turut memuat naik keratan berita Agenda Daily pada 14 Jun 2021 yang bertajuk ‘Bakal bankrap Najib harap dapat moratorium, diskaun elektrik’.

Pada 14 Jun lalu Najib menerusi laman Facebooknya mengulas mengenai PKP berulang kali, moratorium automatik, diskaun bil elektrik, i-Sinar dan i-Lestari.

Ulasan dengan dimuat naik gambar beliau yang kelihatan murung itu dibuat pada hari sama Mahkamah Tinggi Kuala Lumpur membenarkan Lembaga Hasil Dalam Negeri (LHDN) meneruskan notis kebankrapan RM1.69 bilion terhadap beliau.

Keputusan itu, sekaligus menuntut Najib menyelesaikan cukai kerajaan sebanyak RM1.69 bilion terhadap dirinya.

Terdahulu awal hari ini, media melaporkan kes pertuduhan rasuah dan pengubahan wang haram membabitkan dana RM2.3 bilion milik 1Malaysia Development Berhad (1MDB) yang dihadapi Najib akan bersambung perbicaraannya Selasa depan (29 Jun) di Mahkamah Tinggi Kuala Lumpur.

Timbalan Pendakwa Raya Ahmad Akram Gharib berkata kes melibatkan bekas Perdana Menteri itu sepatutnya ditetapkan untuk sambung bicara pada Isnin lepas (21 Jun) di hadapan Hakim Collin Lawrence Sequerah, namun ditangguh susulan pelaksanaan Perintah Kawalan Pergerakan (PKP) 3.0.

Dalam pada itu, status berhubung tuntutan wang sitaan RM114 juta juga menjadi tanda tanya apabila Najib atau UMNO masih tidak mengeluarkan kenyataan rasmi sama ada akan menuntutnya atau pun tidak walaupun pada awalnya berkata akan menuntut wang tersebut dalam tempoh 24 jam.


Kelantan serah laporan Covid-19 kepada Kerajaan Pusat

Kerajaan Kelantan telah mengemukakan laporan berkaitan situasi semasa penularan wabak Covid-19 yang agak kritikal di negeri itu kepada Majlis Keselamatan Negara (MKN) untuk menimbang sebarang tindakan yang sesuai.

Menteri Besarnya Datuk Ahmad Yakob berkata, laporan daripada Jawatankuasa Khas Keselamatan Negeri (JKKN) itu diserahkan beberapa hari lepas, namun setakat ini masih belum ada sebarang maklum balas.

Katanya, antara laporan yang dikemukakan itu adalah kewujudan varian Afrika Selatan B.1.351 dengan kadar yang sangat tinggi di Kelantan manakala kadar kebolehjangkitan (RT) masih melebihi 1.0.

“Selain itu, jangkitan Covid-19 telah berlaku dalam komuniti dengan 16 peratus kes tiada kaitan epidemiologi malah pengurusan sumber manusia serta logistik fasiliti kesihatan semakin meruncing,” katanya lapor Bernama hari ini.

Ahmad berkata beliau yakin arahan tindakan lanjut akan dimaklumkan oleh pihak Menteri Kanan setelah perbincangan dilakukan di peringkat jawatankuasa teknikal bagi meneliti perkembangan situasi Covid-19 di negeri-negeri termasuk Kelantan yang merekodkan kes harian tiga angka sejak dua minggu lepas.

Semalam, Kelantan merekodkan 296 kes harian baharu Covid-19 dengan 35 kluster masih aktif termasuk dua kluster baharu dikesan melibatkan daerah Machang, serta enam kematian, menjadikan jumlah kumulatif maut akibat wabak itu sebanyak 52 kes.


Radhi OAG mengaku tak bersalah pukul isteri

Vokalis kumpulan OAG, Radhi atau nama sebenarnya Muhammad Radhi Razali didakwa di Mahkamah Majistret Petaling Jaya hari ini atas pertuduhan mencederakan bekas isterinya, Selasa lepas.

Radhi, 45, yang hadir di mahkamah dengan memakai baju kurta berwarna biru gelap, mengaku tidak bersalah selepas pertuduhan terhadapnya dibacakan di hadapan Majistret Muhammad Iskandar Zainol, lapor Bernama.

Tertuduh didakwa mendatangkan kecederaan terhadap Nur Shahira Ayu Zahiri, 28, di tempat parkir sebuah kondominium di Kota Damansara, di sini, pada 2.29 petang, 19 April lepas.

Pendakwaan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda yang boleh sampai RM2,000 atau kedua-duanya, jika sabit kesalahan.

Timbalan Pendakwa Raya Mohamed Wafi Husain mencadangkan jaminan RM7,000 dengan seorang penjamin berserta syarat tambahan tertuduh dilarang mengganggu mangsa serta saksi pendakwaan.

Peguam Haziq Aizuddin Subhi, yang mewakili Radhi memohon jaminan rendah atas alasan anak guamnya tidak mempunyai pendapatan tetap.

“Nilai RM7,000 terlalu tinggi untuk bayaran ikat jamin memandangkan anak guam saya menjaga anak-anaknya yang masih kecil. Mohon satu jaminan yang rendah dapat diberikan kepadanya,” kata peguam itu.

Mahkamah membenarkan tertuduh diikat jamin RM2,500 dengan seorang penjamin berserta syarat tambahan tidak mengganggu mangsa dan saksi pendakwaan.

Mahkamah turut menetapkan 13 Julai depan untuk sebutan semula kes.

Semalam, media melaporkan penyanyi sebuah kumpulan terkenal tanah air direman selama dua hari selepas ditahan di kediamannya di Kota Damansara bagi membantu siasatan kerana disyaki memukul bekas isterinya hanya kerana enggan bergambar di kawasan parkir di sebuah kediaman di Kota Damansara.

Pada Julai 2019, Radhi dan Nur Shahira Ayu yang dikurniakan sepasang cahaya mata berusia tujuh dan enam tahun bercerai talak satu di Mahkamah Rendah Syariah Subang Bestari di sini.


Skandal LCS: Laporan BHIC dedah Ahmad Ramli, Anuar beri LOA, VO

Tan Sri Ahmad Ramli Mohd Nor dan Anuar Murad adalah dua tokoh penting yang dinamakan secara meluas dalam laporan audit forensik yang dinyahklasifikasikan oleh Boustead Heavy Industries Corporation Berhad (BHIC) mengenai projek kapal tempur pesisir pantai (LCS).

Laporan BHIC berkata mereka adalah pihak yang mengeluarkan surat anugerah (LOA) dan pesanan variasi (VO) tanpa mendapat pandangan daripada pasukan teknikal dan komersial, mahupun Jawatankuasa Pemandu LCS (LCSSC).

Laporan Jawatankuasa Kira-kira Wang Negara (PAC) yang dikeluarkan pada 4 Ogos mengenai projek berbilion ringgit itu juga berulang kali menyebut Ahmad Ramli, Pengarah Urusan Boustead Naval Shipyard Sdn Bhd (BNS) pada masa itu, dan Anuar, pengarah program LCS.

Akibatnya, keputusan berkaitan perolehan itu dibuat tanpa sebarang perbincangan, mesyuarat atau pertanyaan, yang mempunyai kaitan yang signifikan terhadap kos keseluruhan projek, kata laporan BHIC.

Laporan itu menyebut bahawa pengarah program LCS ketika itu, Anuar, mengambil kesempatan daripada situasi berkenaan dengan sokongan atasannya, Ramli, “dengan membuat keputusan sewenang-wenangnya, mengabaikan norma tadbir urus semasa mengeluarkan pelbagai LOA dan VO”.

Bekas ahli pasukan teknikal dan komersial berkata mereka tidak terlibat dalam menilai LOA yang dikeluarkan kepada subkontraktor projek Contraves Advanced Devices Sdn Bhd (CAD) dan Contraves Electrodynamics Sdn Bhd (CED) untuk komponen utama projek LCS.

“Akibatnya, harga yang dikenakan oleh CAD/CED tidak pernah ditentusahkan untuk menilai kuantum margin yang dibuat,” kata laporan BHIC.

Bekas Pengerusi BHIC Tan Sri Ramlan Mohamed Ali berkata Anuar juga telah menentukan komposisi pasukan penilai.

“Pada pendapat kami, ini mengurangkan kebebasan sambil menilai pelbagai cadangan,” kata laporan itu.

Menurut laporan itu, Anuar juga akan memaklumkan kepada LCSSC tentang pelbagai keputusan penting hanya selepas dia dan Ramli sudah membuat keputusan ini.

Sekurang-kurangnya 10 LOA yang memihak kepada CAD/CED tidak dikemukakan kepada LCSSC untuk kelulusan.

“Ini mungkin kerana lembaga pengarah BNS telah menyerahkan kuasa menyeluruh kepada Ramli untuk merundingkan syarat dan melaksanakan pelbagai kontrak dengan CAD tanpa mendapat kelulusan daripada lembaga sebelum menandatangani LOA/VO,” kata laporan itu.

Ramlan berkata, di sebalik kemajuan program LCS, kekerapan mesyuarat LCSSC semakin berkurangan sejak beberapa tahun lalu.

Jawatankuasa itu tidak melaksanakan tanggungjawabnya dengan menganalisis dan membincangkan secara terperinci pelbagai komponen projek ketika semakan minit LCSSC, kata laporan itu.

Jawatankuasa ini hanya dimaklumkan mengenai pelbagai perkara mengenai LOA oleh Anuar.

Difahamkan kedua-dua individu itu adalah pengarah CAD, manakala Anuar adalah pengarah CED pada masa menandatangani LOA.

“Ini bertentangan dengan tadbir urus asas kerana terdapat konflik kepentingan yang jelas.

“Adalah luar biasa untuk diperhatikan bahawa pelbagai LOA dan VO kepada CAD/CED telah dikeluarkan dengan tandatangan Ramli dan Anuar, yang meluluskan perihal kerja, kemajuan kerja, dan permintaan pembayaran.

“Pelbagai fasa perolehan melalui CAD mengesahkan hanya Ramli dan Anuar merupakan pegawai terbabit.

“Akibatnya, kedua-duanya mempunyai kawalan sepenuhnya ke atas kebanyakan fasa kitaran perolehan, tanda utama kekurangan tadbir urus dan cara operasi autokratik,” kata laporan itu.

Skandal LCS tercetus susulan pendedahan PAC pada 4 Ogos lalu, dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa PAC, lima kapal LCS sepatutnya telah siap dan diserahkan kepada kerajaan menjelang Ogos 2022.

Susulan itu, kerajaan bertindak menyahklasifikasi dokumen berhubung perolehan LCS dan terbukti terdapat nama pemimpin-pemimpin UMNO yang terlibat secara langsung dalam mengatur projek kapal itu.

Zahid yang juga Presiden UMNO didedahkan dalam dokumen itu menandatangani dalam satu surat yang menyokong perolehan itu diberikan kepada kontraktor pilihannya walaupun pada awalnya menafikan terlibat dalam meluluskan projek tersebut.

Untuk rekod, pemberian kontrak pembekalan enam kapal LCS itu diberikan ketika Barisan Nasional dan UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.


Covid-19: Pulau Pinang catat 26 kematian semalam

Sebanyak 93 pesakit Covid-19 meninggal dunia dalam tempoh 24 jam semalam, menjadikan keseluruhannya sejak Covid-19 mula menular di negara ini awal tahun lalu, meningkat kepada 27,422 kes kematian.

Daripada jumlah kes terbaharu itu, Pulau Pinang merekodkan kematian tertinggi dengan 26 kes menjadikan keseluruhannya pesakit yang meninggal dunia di negeri itu sehingga semalam mencecah 1,487 kes.

Sarawak pula merekodkan 14 kematian semalam, diikuti Johor (lapan); Kuala Lumpur (tujuh); Sabah (enam); masing-masing lima di Kedah, Kelantan, dan Pahang; masing-masing empat di Melaka, Perak, dan Selangor; masing-masing dua Negeri Sembilan dan Perlis, dan satu di Terengganu.

Kementerian Kesihatan (KKM) dalam kemas kini laman sesawang COVIDNOW hari ini juga memaklumkan sehingga semalam sebanyak 112,379 kes Covid-19 masih aktif, dengan 88,645 pesakit penjalani kuarantin di rumah; 15,356 (PKRC); 7,622 (hospital); dan 756 pesakit lagi dirawat di unit rawatan rapi, termasuk 397 yang memerlukan alat bantuan pernafasan.

Daripada kes aktif keseluruhan, empat negeri merekodkan jumlah melebihi 10 pesakit aktif dengan Sarawak merekodkan jumlah tertinggi sebanyak 20,788 kes dengan 16,500 menjalani kuarantin di rumah; 3,269 di PKRC; 911 (hospital); dan 108 di ICU.

Selangor pula merekodkan 15,317 kes aktif dengan 12,413 menjalani kuarantin di rumah; 1,607 di PKRC; 1,176 (hospital) dan 121 di ICU.

Johor pula mencatatkan sebanyak 14,093 kes aktif dengan 11,524 menjalani kuarantin di rumah; 1,511 di PKRC; 1,000 (hospital); dan 58 (ICU), manakala Sabah merekodkan 10,300 pesakit aktif, di mana 7,914 menjalani kuarantin; 1,403 dirawat di PKRC; 873 di hospital dan 110 dimasukkan ke ICU.


Lebuh raya baharu pesisir pantai Johor-Selangor jika PN menang

Satu jajaran lebuh raya merentasi kawasan pantai dari Selangor ke Johor Bahru bakal dibina sekiranya Perikatan Nasional diberi mandat menubuhkan kerajaan pada 19 November ini.

Pengerusi Perikatan Nasional Tan Sri Muhyiddin Yassin berkata jajaran lebuh raya itu akan memudahkan pergerakan orang ramai, khususnya pelancong untuk datang ke Johor, yang sekali gus akan meningkatkan taraf ekonomi penduduk setempat.

Berucap pada majlis sembang santai bersama penduduk di Stulang Laut, Johor Bahru hari ini (15 November 2022), bekas Perdana Menteri kelapan itu berkata agenda pembangunan itu boleh dilaksanakan jika Perikatan Nasional memerintah.

Muhyiddin yang mempunyai berpuluh tahun pengalaman dalam politik negara berkata beliau melihat sendiri sekarang ini satu gelombang sokongan terhadap Perikatan Nasional yang menggegarkan bermula di Perlis dan semakin menghampiri Johor Bahru.

“Jika Perikatan Nasional memerintah Kerajaan Pusat dengan sokongan pengundi dan saya dilantik menjadi Perdana Menteri, mudahlah pembangunan dilaksanakan.

“Menteri Besar Johor sekarang daripada UMNO akan berjumpa saya dan memohon pelaksanaan projek pembinaan jalan. Tapi, kita (Perikatan Nasional) akan buat lebuh raya pesisir pantai dari Lembah Klang ke Johor jika menang,” katanya.

Sehubungan itu, Muhyiddin yang menyandang kerusi Parlimen Pagoh dalam Pilihan Raya Umum Ke-15 (PRU-15) Sabtu ini, menasihatkan pengundi Johor supaya tidak melakukan kesilapan ketika Pilihan Raya Negeri sebelum ini.

Beliau juga berjanji untuk menyelesaikan isu yang dihadapi antara rakyat dengan kerajaan Johor pimpinan UMNO sekarang ini sekiranya, dengan sokongan pengundi, dapat membentuk Kerajaan Pusat.

Muhyiddin turut mengingatkan pengundi supaya membandingkan manifesto yang ditawarkan Perikatan Nasional dengan manifesto parti lain.

“Tawaran Perikatan Nasional lebih baik daripada Barisan Nasional dan Pakatan Harapan (PH),” katanya pada majlis yang turut dihadiri kaum Cina, termasuk peniaga.

Pengerusi Majlis Pemulihan Negara itu berkata tawaran Perikatan Nasional, termasuk memberi bantuan kepada peniaga seperti moratorium untuk tidak membayar hutang pinjaman bank.

“Ini pernah dilakukan ketika Kerajaan Perikatan Nasional memerintah sebelum ini ketika pandemik melanda. Malah, kerajaan juga memberi wang kepada syarikat untuk membayar gaji pekerja yang tidak dapat bekerja kerana sekatan Covid-19,” katanya.


Final EURO 2020 jadi acara ‘superspreader’ virus Covid-19

Perlawanan akhir bola sepak EURO 2020 antara England dan Itali pada Julai lalu disifatkan sebagai acara ‘superspreader’ virus Covid-19, susulan kes jangkitan yang mula dikesan di sekitar atau di dalam Stadium Wembley, London.

Menurut data rasmi pihak berkuasa Perkhidmatan Kesihatan Awam England (PHE), 2,295 individu telah dijangkiti dengan 3,304 lagi berpotensi dijangkiti Covid-19 ketika acara itu berlangsung 11 Julai lalu.

“Final Euro adalah acara superspreader,” isytihar akhbar Times.

Perlawanan yang menyaksikan Itali menjadi juara dihadiri kira-kira 67,000 penonton di dalam Stadium Wembley, tanpa sesetengahnya memakai pelitup muka atau menjarakkan diri.

“EURO 2020 adalah acara yang unit, tetapi malangnya kita menyaksikan kesan akibat Covid-19,” kata Timbalan Pengarah Perubatan PHE, Jenifer Smith.

Katanya, data menunjukkan betapa mudahnya virus dapat menular ketika ada kontak berdekatan dan ini semestinya menjadi peringatan untuk semua pihak lebih berhati-hati.

PHE juga mendapati kes positif akan meningkat di kalangan individu yang hadir selepas empat bulan sesuatu acara dijalankan.

Formula 1 British yang diadakan di litar Silberstone pada Julai lalu yang menarik kira-kira 350,000 penonton, terbesar di Britain dalam tempoh lebih 18 bulan, selama tiga hari, merekodkan 585 kes positif.

Kejohanan Wimbledon yang menarik 300,000 penonton selama dua minggu, mencetuskan 881 kes yang merebak kepada individu lain.

“Kita boleh menunjukkan acara sukan dan budaya boleh diadakan secara besar-besaran, tetapi adalah penting orang ramai tetap berwaspada apabila bercampur dengan individu lain.

“Oleh itu kita dapat mengekalkan musim bola sepak, membuka teater dan pertunjukan dengan jumlah penonton yang penuh pada musim sejuk ini.

“Saya menggesa peminat sukan, muzik dan budaya untuk mendapatkan vaksin kerana ini adalah cara paling selamat untuk mengadakan acara besar,” kata Menteri Kebudayaan Britain Oliver Dowden. – Agensi


PM ajak fahami inti pati al-Quran

Perdana Menteri, Tan Sri Muhyiddin Yassin mengajak umat Islam meluangkan lebih banyak masa membaca dan memahami inti pati al-Quran yang antara lain menyarankan amal soleh.

Bersempena Nuzul al-Quran 1442 Hijrah hari ini, Perdana Menteri dalam hantaran menerusi akaun Facebook rasmi beliau turut mengajak umat Islam bersama-sama menghayati hikmah yang terkandung dalam peristiwa itu dan isi kandungan al-Quran secara keseluruhannya.

“Al-Quran merupakan sumber ilmu, hidayah serta panduan untuk kita menjalani kehidupan di dunia. Membaca, mengamal dan menyebarkan kandungan al-Quran untuk manfaat manusia adalah tanda kita mencintai al-Quran.

“Di bulan Ramadan yang mulia ini, marilah kita bersama- sama menghayati hikmah yang terkandung pada peristiwa ini dan isi kandungan al-Quran secara keseluruhannya,” katanya.

Tarikh 17 Ramadan adalah hari Nuzul al-Quran, iaitu hari memperingati peristiwa kitab suci bagi umat Islam diturunkan kepada umat manusia.

Dalam pada itu, Muhyiddin turut mengambil kesempatan mendoakan semoga umat Islam di negara ini khasnya dan di seluruh dunia dapat menjalani ibadah puasa dengan sempurna.


Bajet 2023 yang benar-benar peduli rakyat?

Pembentangan bajet sentiasa menjadi tumpuan rakyat setiap tahun namun Bajet 2023 pastinya lebih mencuri tumpuan kerana ia merupakan bajet terakhir sebelum Pilihan Raya Umum ke-15.

Fokus utama adalah memperkukuh momentum pemulihan ekonomi, meningkatkan daya tahan ekonomi dan melaksanakan pembaharuan komprehensif.

Bajet yang bakal dibentangkan kali ini memberi tekanan kepada kebajikan Keluarga Malaysia dan kesediaan negara berdepan kemungkinan krisis ekonomi global lebih mencabar.

Bajet adalah perkara biasa sama ada kepada kerajaan atau syarikat. Ia unjuran dan peruntukan perbelanjaan untuk tahun akan datang serta anggaran pendapatan yang akan diterima. Seperti juga bajet keluarga.

Gaji dan anggaran perbelanjaan isi rumah, hutang dan sebagainya.

Dua perkara utama yang akan menjadi perhatian. Sama ada bajet kali ini untuk memberi ‘gula-gula’ kepada rakyat ekoran Pilihan Raya Umum ke-15 (PRU-15).

Dalam pada itu, Pengerusi Majlis Tindakan Ekonomi Melayu (MTEM), Abdul Halim Husin berkata, ini kerana Bajet 2023 perlu benar-benar fokus kepada membantu rakyat yang cukup terkesan disebabkan pandemik Covid-19.

“Moratorium Hutang Tanpa Faedah perlu diberikan ke atas semua jenis pinjaman termasuk kredit kecuali hutang kad kredit di bawah kawalan semua Kementerian bermula daripada 1 Oktober hingga 31 Disember 2022.

“Ini sekiranya jumlah hutang pokok keseluruhannya tidak lebih daripada RM1,000,000.00 termasuk mereka yang ada tunggakan melebihi 180 hari,” katanya.

Dalam pada itu, Abdul Halim berkata, pihaknya juga mencadangkan agar kerajaan mengurangkan kadar caruman Kumpulan Wang Simpanan Pekerja (KWSP) Majikan untuk tempoh Januari-Disember 2023 sebagai langkah persediaan menghadapi keadaan kemelesetan ekonomi yang dijangka lebih buruk tahun depan.

Ujarnya, meskipun menyedari langkah itu akan mengurangkan simpanan caruman KWSP pekerja, pertimbangan wajar dibuat demi kelangsungan sektor pekerjaaan dan mengurangkan jumlah pengangguran.

“Sebab itu kita sebut pengurangan KWSP sepanjang 2023 sahaja. Cadangan ini mengambil kira aliran tunai pada masa depan kerana pada 2023 kita jangka akan berlaku cabaran hebat terhadap pekerjaan dan banyak perniagaan akan gulung tikar.

“Jadi kita perlu kurangkan perbelanjaan supaya perniagaan dapat terus bertahan. Apabila perniagaan stabil majikan tidak perlu buang pekerja dan pengangguran di Malaysia tidak meningkat,” katanya.

Pada masa sama, MTEM juga mahu kerajaan memberi perhatian terhadap perlindungan daripada kemuflisan dengan mencadangkan Pindaan Seksyen 5(1)a Akta Insolvensi menaikkan had RM100,000 kepada RM1,000,000 bagi tempoh 1 Januari 2020 hingga 31 Disember 2025.

Selain itu, turut dicadangkan agar dasar perolehan kerajaan diberikan untuk Bumiputera sebanyak 90 peratus manakala perolehan GLC sebanyak 50 peratus untuk Bumiputera daripada segi nilai dibawah kerangka Agenda Bumiputera Genuine dalam semua bidang.

MTEM juga mahu peruntukan untuk semua agensi pengupayaan Bumiputera seperti Majlis Amanah Rakyat (MARA) ditambah 30 peratus khusus untuk pembangunan perusahaan mikro, kecil dan sederhana (PMKS) Bumiputera untuk Rancangan Malaysia Ke-12 dan 13.

Kerajaan juga dicadang memperuntuk RM200 juga bagi kempen-kempen nasional seperti “Belilah Barangan Malaysia’, ‘Buy Malaysian First’ dan ‘Buy Muslim First’ sebagai agenda pembangunan rantaian bekalan Bumiputera.


AKSEM bawah PDRM lebih berkesan kekang pendatang: PM

Perdana Menteri, Tan Sri Muhyiddin Yassin berkata, langkah menempatkan Agensi Kawalan Sempadan (AKSEM) di bawah tanggungjawab Polis Diraja Malaysia (PDRM) akan mengekang pencerobohan pendatang asing ke negara ini dengan lebih berkesan, terutama ketika penularan pandemik COVID-19.

Katanya, tindakan itu adalah sebahagian daripada usaha kerajaan untuk menyusun semula dan memperkuat kawalan sempadan negara secara holistik, bagi memastikan kedaulatan negara dan keselamatan rakyat terpelihara.

“Bagi membanteras dan memerangi aktiviti jenayah rentas sempadan, kerajaan baru-baru ini bersetuju untuk meletakkan AKSEM di bawah tanggungjawab PDRM.

“Menerusi Akta Agensi Kawalan Sempadan Malaysia 2017, AKSEM adalah agensi di bawah Kementerian Dalam Negeri (KDN) yang melaksanakan kawalan di sempadan darat negara terhadap kegiatan penyeludupan atau kegiatan tidak sah yang lain,” katanya dalam perutusan sempena Hari Polis ke-214, hari ini.

Perdana Menteri berkata, turut mengucapkan tahniah kepada PDRM bersama agensi dan jabatan kerajaan lain kerana melindungi sempadan negara melalui beberapa operasi yang berterusan seperti Op Pasir dan Op Benteng.

Beliau berkata, walaupun hampir semua tenaga kerja pasukan polis telah dikerahkan untuk operasi COVID-19, PDRM masih berjaya menyeimbangkan keutamaan memerangi jenayah serta menjaga keamanan di kalangan masyarakat dan negara.

“Mereka adalah antara barisan hadapan yang telah bekerja keras untuk membendung penyebaran COVID-19” katanya.

Perdana Menteri juga berkata, kerajaan meluluskan peruntukan RM30 juta untuk pembelian kamera yang digunakan di badan untuk penggunaan anggota PDRM, bagi melindungi mereka daripada fitnah dan penjenayah.

Beliau percaya bahawa penggunaan alat berteknologi tinggi dan canggih akan meningkatkan semangat dan keyakinan anggota PDRM yang bertugas.


PMX kata kajian skim gaji dan persaraan baharu ambil masa lapan bulan

Skim gaji dan persaraan penjawat awam yang baharu akan mengambil masa hingga lapan bulan untuk dikaji sebelum dibentang ke Mesyuarat Kabinet, kata Perdana Menteri Datuk Seri Anwar Ibrahim.

Anwar berkata kajian itu akan dilakukan secara menyeluruh termasuk soal gaji guru dalam usaha Kerajaan Perpaduan meningkatkan pendapatan penjawat awam, menurut laporan Bernama.

“Saya akan bentangkan (hasil kajian) kepada Jemaah Menteri untuk kelulusan tertakluk kepada peningkatan hasil dalam negara,” katanya ketika berucap pada Majlis Apresiasi Guru-Guru Peringkat Negeri Sembilan di Dewan Majlis Bandaraya Seremban di sini hari ini.

Turut hadir Menteri Besar, Datuk Seri Aminuddin Harun dan Menteri Pendidikan, Fadhlina Sidek.

Menurutnya unjuran hasil negara ketika ini juga lebih baik daripada unjuran awal kerana lebih ramai yang tampil membayar cukai.

Katanya sementara laporan kajian itu tersebut disiapkan, kerajaan telah mengumumkan sumbangan khas kepada penjawat awam dan pesara yang akan disalurkan dua minggu lagi.

“Saya boleh umum RM1,000 tetapi saya tidak mahu tambah hutang lagi sebab hutang negara terlalu tinggi, itu pun banyak peruntukan pembaziran telah dipotong,” katanya.

Perdana Menteri dilaporkan kerajaan akan menyediakan bantuan khas penghargaan RM300 kepada penjawat awam gred 56 dan ke bawah dan bantuan RM200 kepada pesara kerajaan yang memanfaatkan 1.3 juta penjawat awam termasuk lantikan kontrak, serta lebih sejuta pesara.


Wanita MCA Sabah juga bidas Lokman, rosakkan semangat kerjasama

Datuk Lokman Adam juga dikecam Wanita MCA Sabah berhubung kenyataan ‘biawak hidup’ terhadap parti komponen Barisan Nasional (BN) baru-baru ini.

Ketuanya, Pamela Yong menyifatkan kenyataan Ahli Majlis Tertinggi UMNO tersebut merosakkan semangat kerjasama yang selama ini terbina oleh tokoh yang berjuang bersama seperti Tunku Abdul Rahman, Tun Tan Cheng Lock dan Tun Sambathan.

“Ilham Barisan Nasional dan semangat kerjasama bina bangsa dan negara ketiga-tiga tokoh ini masih dipegang teguh dan dijunjung tinggi oleh parti MCA dan MIC sehingga hari ini.

“Apa Lokman Adam telah buat dalam wawancara beberapa minit itu telah merosakkan dan menodai legasi ketiga-tiga tokoh negara yang telah mengambil masa bertahun-tahun untuk dibina,” kata Pamela dipetik laporan media.

Menurutnya, kata-kata yang diluarkan Lokman dalam wawancara bersama MalaysiaGazette berniat untuk menimbulkan kebencian dan perpecahan antara MCA dan MIC dengan UMNO.

Tegas beliau, MCA dan MIC setia bersama UMNO sejak bermulanya perjuangan ketiga-tiga parti pada zaman kapal layar Parti Perikatan pada tahun 1957.

Kerjasama ketiga-tiga parti berkekalan selama 66 tahun berasaskan kepada semangat silaturahim dan saling hormat menghormati kelebihan dan juga kekurangan masing-masing.

Katnya, kerjasama yang paling kukuh sewajarnya berdasarkan konsep memakmur dan memperkasakan rakan-rakan komponen dalam keluarga BN.

“Inilah apa dipanggil mampu bekerja sepasukan. Bagi individu seperti Lokman Adam yang hanya tahu kerja seorang diri, pastilah dia tidak akan memahaminya,” kata Pamela


13 individu dipanggil polis berhubung himpunan bantah skandal LCS

Seramai 13 individu akan memberi keterangan di Ibu Pejabat Polis Daerah (IPD) Dang Wangi esok berhubung siasatan perhimpunan ‘Mana Kapal Tempur Pesisir (LCS)’ yang diadakan di hadapan sebuah pusat beli-belah di Jalan Tuanku Abdul Rahman, Ahad lepas.

Ketua Polis Kuala Lumpur Datuk Azmi Abu Kassim berkata kesemua individu berkenaan merupakan antara yang hadir dan turut berucap semasa perhimpunan berkenaan, lapor Bernama.

“Kita akan terus melakukan siasatan bagi melengkapkan kertas siasatan sebelum dirujuk kepada pihak Pendakwa Raya seberapa segera yang boleh,” katanya.

Beliau berkata demikian kepada pemberita selepas menyaksikan majlis menandatangani Memorandum Perjanjian (MoA) antara Yayasan Pembangunan Ekonomi Islam Malaysia (YaPEIM) dan Polis Kontinjen Kuala Lumpur di Ibu Pejabat Polis Kontinjen Kuala Lumpur di sini hari ini.

MoA itu ditandatangani Pemangku Ketua Pengarah YaPEIM Awang@Musran Tawil dan Ketua Jabatan Pengurusan Polis Kontinjen Kuala Lumpur SAC Muhammad Idzam Jaafar.

Ia bagi mengukuh hubungan kedua-dua pihak yang bersifat kerjasama pintar dalam memberi pengkhususan mengumpul dan mengagihkan dana yang diterima oleh YaPEIM melalui Skim Infaq Gaji sumbangan pegawai dan anggota polis Kuala Lumpur.

Ahad lepas, Ketua Polis Daerah Dang Wangi ACP Noor Dellhan Yahaya dilaporkan berkata kertas siasatan telah dibuka berkaitan perhimpunan berkenaan di bawah Seksyen 9(5) Akta Perhimpunan Aman 2012 kerana mengadakan perhimpunan tanpa notis.

Beliau berkata kira-kirai 60 individu terdiri daripada pertubuhan bukan kerajaan (NGO), mahasiswa, ahli parti politik serta beberapa individu yang dikenal pasti dan belum dikenal pasti telah berhimpun di kawasan terbabit bermula 2 petang.


Ringgit jatuh lagi, bursa ditutup bercampur-campur

Ringgit terus jatuh ke paras terendah ketika ditutup petang ini (17 Oktober 2022) berbanding dolar Amerika Syarikat (AS), tatkala pasaran yang sepatutnya menjadi pemangkin gagal memacu peningkatan mata wang tempatan.

Ketika urus niaga ditutup jam 6 petang tadi, ringgit mencecah 4.715 berbanding satu dolar AS. Pada awal dagangan jam 9 pagi tadi, ringgit diniagakan pada 4.7105, berbanding paras penutup 4.7025 pada Jumaat.

Sementara itu, Bursa Malaysia mengakhiri dagangan dalam keadaan bercampur-campur dengan pembelian berterusan di kaunter penjagaan kesihatan dan utiliti terpilih.

Pada jam 5 petang, penanda aras FTSE Bursa Malaysia KLCI (FBM KLCI) meningkat 3.80 mata kepada 1,386.27 daripada 1,382.47 penutup Jumaat lepas.

Indeks barometer dibuka 1.03 mata lebih tinggi pada 1,383.50, selepas itu merosot ke paras rendah 1,376.68 sebelum mengumpul momentum untuk arah aliran menaik sepanjang petang kepada paras tertinggi harian 1,389.21.

Di pasaran yang lebih luas, bagaimanapun, kaunter rugi mengatasi kaunter untung sebanyak 443 berbanding 363, manakala 394 kaunter tidak berubah, 1,145 tidak diniagakan dan 17 yang lain digantung.

Jumlah dagangan mengecil kepada 1.98 bilion unit bernilai RM1.49 bilion berbanding 2.25 bilion unit bernilai RM1.76 bilion pada Jumaat.

Terdahulu, laporan menyebut Pilihan Raya Umum Ke-15 (PRU-15) tidak lama lagi mungkin menjadi faktor kepada ketidaktentuan yang bakal menyelubungi pasaran saham tempatan dalam tempoh terdekat ini.

Penganalisis RHB Investment Bank, Alexander Chia, berkata pelabur saham di Bursa Malaysia disyorkan supaya melakukan pelaburan bertahan yang berpaksikan pulangan, melindungi modal serta terus bersiap sedia untuk sebarang peluang yang ada dalam jangka sederhana.

“Pilihanraya Umum Ke-15 (PRU-15) bakal menjadi faktor yang mengakibatkan keadaan tidak menentu dalam masa terdekat, tetapi ia tetap tidak akan menjadi peristiwa yang menjejaskan pasaran selagi mana undang-undang dan prinsip tadbir urus baik dipatuhi,” katanya dalam satu nota penyelidikan.

Chia berkata, RHB Investment Bank terus mengambil langkah berjaga-jaga terhadap prospek pasaran saham tempatan pada suku tahun berikutnya memandangkan kebolehlihatan prospek pertumbuhan untuk 2023 dibelenggu oleh kegusaran berhubung isu makroekonomi dan tindakan dasar monetari Rizab Persekutuan (Fed) AS yang dilihat bertekad untuk meneruskan dasar monetari agresif, selain ancaman geopolitik dan sekatan Covid-19 di China.


7,703 kes baharu, Selangor kekal tertinggi

Sebanyak 7,703 kes positif baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Selangor kekal menjadi negeri teratas menyumbang kepada jumlah kes dengan mencatatkan 2,728 kes, diikuti Kuala Lumpur (701 kes); dan Sarawak dengan 588 kes.

Berikut adalah pecahan kes setiap negeri dan kumulatif sehingga 2 Jun 2021:

Selangor -2,728 (191,722)
Sabah – 254 (62,816)
WPKL – 701 (60,172)
Johor – 554 (59,368)
Sarawak -588 (48,620)
Pulau Pinang -407 (29,433)
Kelantan -541 (28,860)
Negeri Sembilan -586 (27,288)
Perak – 224 (21,245)
Kedah – 283 (19,428)
Melaka – 209 (12,544)
Pahang – 237 (10,004)
Terengganu -224 (9,193)
WP Labuan -159 (4,043)
WP Putrajaya -1(1,911)
Perlis – 7 (518)

BERITA LANJUT MENYUSUL


Endemik bukan tiket kebebasan

Malaysia akan memasuki Fasa Peralihan ke Endemik bermula 1 April ini, namun ia bukan bermakna negara telah bebas sepenuhnya daripada ancaman Covid-19.

Pakar Perubatan Kesihatan Awam dan Epidemiologi, Prof. Dr. Noran Naqiah Hairi berkata, tanggapan bahawa ‘endamicity’ penyakit Covid-19 adalah ringan dan seseorang tidak dapat dielak daripada dijangkiti virus berkenaan sebagai berbahaya.

“Endemik tidak bermakna tidak berbahaya. Sesuatu penyakit boleh menjadi endemik dan masih merebak secara meluas serta membawa maut sebagai contoh penyakit batuk kering,” katanya.

Pandangan Dr. Noran berhubung tanggapan yang berbahaya itu berasas kerana kita boleh lihat apa beliau perkatakan itu di sekeliling kita ketika ini.

Semakin ramai anggota masyarakat dilihat kurang mengambil berat tentang prosedur operasi standard (SOP) bagi mencegah jangkitan Covid-19.

Termasuk SOP paling asas pemakaian pelitup muka ketika bersama sahabat handai mahupun sanak saudara mungkin kerana sudah yakin Covid-19 tidak mengancam nyawa.

Perlu faham walaupun kerajaan telah melonggarkan banyak sekatan, tetapi pemakaian pelitup muka di tempat-tempat awam masih wajib.

Penjarakan fizikal masih digalakkan walaupun had kapasiti 50 peratus untuk aktiviti yang melibatkan perkumpulan ramai dimansuhkan.

Ini bermaksud kerajaan masih memberi perhatian terhadap penularan Covid-19 meskipun negara bakal keluar daripada pandemik dan memasuki era endemik.

Malah mereka yang sudah yakin tidak akan maut disebabkan Covid-19 perlu berlaku adil dan prihatin terhadap golongan yang masih berisiko tinggi.

Mereka adalah rakyat Malaysia yang tidak boleh divaksin disebabkan oleh faktor kesihatan dan golongan ini perlu terus dilindungi.

Individu lengkap vaksinasi barangkali tidak mati atau mengalami gejala serius andai dijangkiti, tetapi apakah nasib golongan rentan ini jika kita yang menjangkiti mereka?

Justeru, seharusnya semua pihak terus mengambil langkah pencegahan yang sewajarnya dalam negara memasuki Fasa Peralihan ke Endemik.

Seperti kata Pakar Kesihatan Awam (Epidemiologi dan Biostatik) Universiti Putra Malaysia, Prof Madya Dr. Malina Osman, kita perlu ‘move on’ dan terima kenyataan hidup bersama Covid-19.

Menurut beliau, tiada keadaan negara akan bebas daripada Covid-19 kerana bahaya atau tidak, jika tahu cara jangkitan dan melindungi diri maka Covid-19 bukan lagi suatu isu.

“Bagaimanapun keperluan kita ketika ini adalah melindungi golongan rentan yang tidak boleh mengambil vaksin disebabkan faktor kesihatan,” jelas beliau.

Kesimpulannya, setiap individu di Malaysia wajar terus memainkan peranan membendung penularan Covid-19 selepas tarikh 1 April ini.

Banyak sekatan ditarik balik bermakna kerajaan telah melakukan apa yang sepatutnya dan kini terserah kepada kita untuk memainkan peranan kendiri.

Terus mengamalkan SOP bagi mengelak dijangkiti bukan bermakna penakut, tetapi untuk memastikan kekal produktif buat diri dan keluarga.

Dalam masa sama membantu menjaga keselamatan insan lain yang masih dikategorikan sebagai golongan rentan.


Indonesia guna ‘telemedicine’ pantau pesakit Covid-19 kuarantin di rumah

Kerajaan Indonesia melaksanakan sistem telemedicine bagi memberi perkhidmatan klinikal dalam talian kepada pesakit yang menjalani isolasi atau dikuarantin di rumah susulan peningkatan penularan Covid-19 di Jakarta.

Menteri Kesihatan Indonesia Budi Gunadi Sadikin berkata telemedicine itu adalah antara usaha yang diambil bagi membantu hospital yang kini berdepan tekanan tinggi susulan peningkatan kes Covid-19.

“Salah satu usaha itu adalah pelaksanaan telemedicine atau perkhidmatan klinikal dalam talian di kawasan yang menunjukkan jumlah kes Covid-19 tinggi seperti di Jakarta. Perkhidmatan ini akan disediakan untuk pesakit yang menjalani pengasingan di rumah.

“Jika pesakit tidak mengalami sesak nafas, tahap ketepuan oksigen masih di atas 95 peratus dan penyakit sampingan lain, sebaiknya mereka menjalani rawatan di rumah atau di pusat pengasingan seperti di Wisma Atlet,” katanya.

Katanya doktor akan memantau status pesakit menerusi telemedicine sehingga mereka diarah sama ada untuk ke hospital atau tidak.

Pesakit yang menjalani isolasi kendiri boleh mendapatkan perkhidmatan dalam talian dengan doktor untuk pemeriksaan awal mengenai gejala sederhana atau kritikal. Melalui perkhidmatan ini, pesakit boleh mendapatkan ubat-ubatan dalam tempoh kuarantin di rumah.

Kementerian Kesihatan Indonesia akan memperbaiki sistem ini agar pembiayaan perkhidmatan dan ubat-ubatan untuk pesakit Covid-19 yang menjalani isolasi kendiri dapat dibiayai oleh kementerian ini. – Agensi


Guna lambang PAS atau PN yang penting menang PRU-15: Razali

Bersatu Terengganu tidak membantah cadangan PAS negeri untuk menggunakan lambang parti itu dalam Pilihan Raya Umum Ke-15 (PRU-15) sekiranya kajian mendapati langkah itu mampu memberi kemenangan kepada Perikatan Nasional (PN).

Ketua Badan Pimpinan Bersatu Terengganu Senator Datuk Razali Idris menyifatkan cadangan yang dikemukakan pada Konvensyen PN 2022 di Serdang, Sabtu lalu, juga adalah sesuatu yang positif.

Menurutnya apa yang penting, kemenangan di Terengganu pada PRU-15 nanti akan berpihak kepada PN, tidak kira sama ada menggunakan lambang PAS atau PN.

“PAS negeri mencadangkan penggunaan lambang parti itu kerana mereka ada kajian yang detail sehingga ke akar umbi.

“Antara lambang PAS dan PN, mana rakyat Terengganu nak. Pada saya, yang penting dalam PRU-15 kita menang.

“Sekiranya di Terengganu kemenangan berpihak kepada lambang PAS, saya tidak teragak-agak untuk bersetuju.

“Saya letak kemenangan PN nombor satu. Namun persetujuannya adalah keputusan di peringkat Pusat,” katanya kepada Penerangan Bersatu, hari ini.

Beliau mengulas mengenai kenyataan Pengarah Pilihan Raya PN Terengganu yang juga Ahli Dewan Negeri (ADUN) Alur Limbat daripada PAS, Ariffin Deraman yang mencadangkan PN di negeri itu menggunakan lambang PAS dalam PRU-15, ketika berucap di Konvensyen PN 2022, Sabtu lalu.

Ariffin dilaporkan berkata ini kerana senario politik di Pantai Timur berbeza berbanding peringkat Persekutuan.

Bagi membolehkan pimpinan PN membuat keputusan berhubung cadangan itu, beliau menyarankan satu kaji selidik dijalankan untuk menilai sama ada lambang PAS atau PN yang boleh menjamin kemenangan besar di Terengganu dalam PRU-15.


Firdaus Wong lihat tangkap layar mesej lucah didakwa dihantar Ebit Lew

Saksi ketiga kes gangguan seksual terhadap Ebit Lew melihat tangkap layar mesej lucah yang dihantar kepada seorang wanita yang menjadi mangsa dalam kes melibatkan pendakwah bebas tersebut.

Firdaus Wong Wai Hung, 39, memberitahu Mahkamah Majistret Tenom bahawa saksi pertama iaitu Akhi Fairuz Al-Jengkawi atau nama sebenarnya, Mohd. Fairuz Abu, 37, berkongsi mesej lucah tersebut menerusi aplikasi Whatsapp.

“Wanita ini telah mengadu kepada sahabat saya (Akhi Fairuz) bahawa dia telah menerima gambar-gambar lucah.

“Kemudian beliau (Akhi Fairuz) telah berkongsi dengan saya gambar dan tangkap layar mesej lucah daripada Ebit Lew yang diterima wanita tersebut. Saya telah menerima gambar kemaluan lelaki,” katanya dipetik laporan Utusan Malaysia.

Menurut Firdaus, beliau telah memuat turun gambar dan tangkap layar yang diterima daripada Akhi Fairuz dan secara automatik ia tersimpan dalam telefon bimbitnya.

Firdaus berkata, setahu beliau, wanita dalam kes ini membuat aduan kepada Akhi Fairuz selepas melihat satu hantaran Akhi Fairuz dan wanita ini telah berhubung dengan dengan Akhi Fairuz melalui aplikasi Whatsapp.

Untuk rekod, Akhi Fairuz menawarkan khidmat berkaitan kesediaan, kesanggupan dan penawaran oleh Akhi Fairuz untuk membantu mangsa-mangsa gangguan seksual dalam hantaran Facebook.

Firdaus merupakan pengasas merangkap Presiden Multiracial Reverted Muslim (MRM) yang memainkan peranan dalam mengendalikan kes berkaitan gangguan seksual dan Akhi Fairuz merupakan sahabatnya yang bersama-sama dalam pertubuhan tersebut.

Dalam keterangannya lagi, Firdaus memberitahu mahkamah kebanyakkan mangsa takut dan tidak tahu untuk menuntut keadilan dalam kes melibatkan individu berpengaruh dalam masyarakat dan MRM bertanggungjawab dalam memberikan kaunseling serta nasihat kepada mangsa.

“Selain itu, kami menerusi sayap wanita MRM juga sedang mengendalikan kes yang melibatkan individu-individu berpengaruh dalam masyarakat. Majoriti mangsa yang mengadu kepada kami tidak tahu dan takut untuk mendapatkan keadilan.

“Maka, hantaran (Facebook) itu memang tidak merujuk kepada Ebit sahaja. Kami menerusi sayap wanita MRM masih menerima kes-kes lain yang berprofil tinggi seperti kes amang seksual selebriti baru-baru ini,” katanya lagi.

Perbicaraan berlangsung dihadapan Majistret Nur Asyraf Zolhani.

Mengulas lanjut katanya, selain menanggung kos penerbangan pengadu bersama suaminya untuk ke Kuala Lumpur, MRM menerusi sayap wanitanya turut memberi khidmat kaunseling dan rawatan Islam kepada pengadu bagi memberi semangat dan membantu pengadu keluar daripada trauma yang dialami.

Setakat ini, tiga saksi pendakwaan telah dipanggil termasuk Firdaus, penceramah motivasi, Mohd. Fairuz serta pegawai polis dari Ibu Pejabat Polis Kontinjen (IPK) Kedah, Asisten Superitendan, Salwani Mohd Hadzir, 40.

Mahkamah menetapkan 20 hingga 22 Disember sebagai tarikh sambungan perbicaraan kes berkenaan.

Ebit berhadapan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi Whatsapp yang didakwa berlaku di daerah ini antara Mac hingga Jun 2021.

Beliau didakwa dibawah Seksyen 509 Kanun Keseksaan yang memperuntukkan hukuman penjara sehingga lima tahun dan denda atau kedua-duanya sekali bagi setiap pertuduhan.

Kes dikendalikan oleh Timbalan Pendakwa Raya, Nor Azizah Mohamad, Zahida Zakaria, Adibah Saiful Bahri dan Nur Masrin Amalia manakala Ebit diwakili Ram Sing, Kamarudin Mohmad Chinki dan Timothy Daut.


PRN Johor, Muhyiddin mahu beri laluan kepada muka baharu

Kerusi Dewan Undangan Negeri (DUN) Gambir tidak akan dipertahankan Tan Sri Muhyiddin Yassin pada Pilihan Raya Negeri (PRN) Johor kali ini.

Pengerusi Perikatan Nasional (PN) itu berkata mahu memberi peluang kepada muka baharu bertanding dalam PRN nanti dan akan menumpukan sepenuhnya kepada pengurusan parti Bersatu, selain menumpukan kepada urusan Parlimen.

“Saya mungkin tidak akan bertanding. Ini terserah kepada pimpinan tentukan (calon). Saya mahu tumpukan sepenuh masa kepada yang lebih utama iaitu Parlimen, menguruskan parti pada peringkat pusat dan menyampaikan mesej perjuangan kita.

“Jadi saya mahu bagi peluang kepada tokoh di Johor dan terserah kepada merekalah siapa yang mahu diisi, kita akan putuskan nanti,” katanya dipetik laporan media hari ini.

Muhyiddin terdahulu mempengerusikan mesyuarat Majlis Pimpinan Tertinggi (MPT) Bersatu.

Pada Pilihan Raya Umum (PRU) ke-14, Muhyiddin menang di DUN Gambir selepas memperoleh majoriti 3,088 undi mengalahkan calon Barisan Nasional (BN), Datuk M Asojan serta calon PAS, Datuk Dr Mahfodz Mohamed.

Suruhanjaya Pilihan Raya (SPR) akan memaklumkan tarikh penting iaitu hari penamaan calon, hari mengundi awal dan mengundi biasa bagi PRN Johor selepas mesyuarat khas mereka pada 9 Februari ini.

PRN Johor diadakan selepas Sultan Johor, Sultan Ibrahim Iskandar pada Sabtu lalu berkenan menandatangani watikah pembubaran DUN Johor bagi memberi laluan kepada PRN.


Muhyiddin balas UMNO, ‘Kalau dia ambil semua, saya pun ambil semua’

Presiden Bersatu, Tan Sri Muhyiddin menegur UMNO supaya tidak terlalu menyombong diri sehingga mahu membolot semua kerusi dalam pilihan raya umum nanti kerana ia hanya akan mengundang kemarahan rakyat.

Perdana Menteri berkata Bersatu tidak berbicara mengenai soal pengagihan kerusi kerana tidak mahu dilihat angkuh, namun sekiranya UMNO masih berdegil dengan mahu membolot semua kerusi beliau tidak menolak Bersatu juga sedia mencabar mereka di semua kerusi yang ditandingi.

“Kalau dia (UMNO) ambil semua, saya pun ambil semua, satu lawan satu, satu lawan dua, satu lawan tiga. Inilah politik.

“Sebab itu saya tidak mahu menyombong diri kerana bersikap angkuh nanti rakyat marah,” kata Muhyiddin yang dipetik dalam Utusan Online hari ini.

Jelas Muhyiddin, pendirian yang dinyatakan UMNO dapat difahaminya bagaimanapun enggan menjadikan ia pertikaian kerana akan mengalih daripada soal pokok.

“Saya faham kenyataan dalam Perhimpunan Agung UMNO. Saya pun ada dekat situ dahulu. Saya tak mahu hadapi satu pertembungan yang akhirnya kita mengalih pandangan daripada soal pokok,” katanya.

Terdahulu awal pagi tadi, Timbalan Presiden UMNO, Datuk Seri Mohamad Hassan memberi bayangan parti itu tidak akan menyerahkan kerusi miliknya kepada mana-mana parti lain termasuk PAS dan Bersatu.

“UMNO tidak akan memperjudikan mana-mana kerusi UMNO. Kerusi UMNO adalah kerusi UMNO, dahulu, kini dan selamanya. Ia bukan untuk dilepaskan, demi memberi talian hayat kepada mana-mana pihak.

“Jangan ada yang cuba untuk mengilas tangan UMNO. Kita tidak akan mengalah. Kita tidak akan melatah… UMNO tidak akan terpedaya, dengan retorik kepentingan ummah, dan perpaduan Melayu, yang dibuat-buat,” kata beliau semasa Perasmian Sayap Wanita Pemuda dan Puteri pagi ini.

Menurut Muhyiddin, perkara yang paling mustahak sekarang adalah kerajaan yang dipimpinnya sedang berusaha untuk membantu rakyat sebaik mungkin dan memulihkan ekonomi dengan kadar segera.

“Bukan saya tidak boleh berpolitik, bukan saya tak boleh berbahas. Sebahagian kehidupan saya merupakan politik. Saya boleh berbahas dengan sesiapa sahaja, namun itu saya elakkan.

“Saya nak elak begitu bukan saya takut tetapi kerana rakyat resah, hidup susah, nak makan tiada duit, makan tidak cukup untuk alas perut. Saya tak tahu kenapa parti politik tak prihatin. Ada masalah lain yang perlu diberikan keutamaan.

“Soal pertama ialah menguruskan masalah Covid-19. Soal kedua pula pemberian vaksinasi yang cukup penting dalam menentukan rakyat selamat dan sihat. Seterusnya soal ketiga pula ialah ekonomi,” katanya lagi.

Sementara itu, Perhimpunan Agung UMNO 2020 yang sedang berlangsung dijangka akan memuktamadkan soal kerjasama dengan Bersatu, manakala sokongan untuk kerajaan Perikatan Nasional (PN) hanyalah dibuat sehingga Parlimen dibubarkan untuk menghadapi PRU-15.


Pesan Abah kepada rakyat Melaka

Assalamualaikum warahmatullahi wabarakatuh dan salam sejahtera.

Saudara dan saudari pengundi Melaka yang dikasihi sekalian. Apa khabar semua? Saya doakan saudara dan saudari sihat walafiat.

Pilihan raya negeri Melaka akan diadakan pada 20 November 2021 dan pilihan raya ini adalah penting kerana ia akan menentukan kerajaan yang akan mentadbir negeri Melaka untuk tempoh lima tahun akan datang.

Pilihan yang dibuat oleh saudara dan saudari di peti undi nanti akan menentukan dasar, amalan dan corak pentadbiran kerajaan negeri yang akan dibentuk.

Perikatan Nasional menerusi Ikrar Untuk Melaka, iaitu komitmen yang ditawarkan oleh Perikatan Nasional untuk rakyat di negeri Melaka, berikrar untuk mewujudkan sebuah kerajaan negeri yang bersih, berintegriti dan prihatin rakyat.

Sekiranya mendapat mandat rakyat dalam Pilihan Raya Negeri, fokus utama Kerajaan Perikatan Nasional ialah untuk memulih dan memajukan ekonomi negeri Melaka, memberi tumpuan kepada kebajikan rakyat menerusi dasar dan program prihatin rakyat, merancakkan sektor pelancongan, memperbaiki infrastruktur negeri, melestarikan alam sekitar dan mewujudkan sebuah pentadbiran yang bersih dan berintegriti.

Semua calon Perikatan Nasional yang dipilih dalam kalangan mereka yang berkelayakan dan berintegriti juga telah menandatangani Akujanji Antirasuah, iaitu sebuah pernyataan komitmen dan iltizam untuk menjauhi amalan rasuah dan salah guna kuasa.

Pengalaman yang lalu mengajar kita bahawa amalan rasuah dan salah guna kuasa dalam kalangan pemimpin yang tidak bertanggungjawab menyebabkan hasil mahsul negeri dibolot oleh segelintir pihak dan pentadbiran kerajaan negeri menjadi pincang.

Rakyat tidak menerima manfaat kekayaan khazanah negeri yang sepatutnya mereka nikmati.

Kerajaan Perikatan Nasional di bawah kepimpinan saya mempunyai rekod sebagai sebuah kerajaan yang berintegriti dan beramanah, teguh memegang prinsip antirasuah dan amat prihatin kepada nasib rakyat. Inilah corak pentadbiran kerajaan negeri yang ingin Perikatan Nasional tawarkan kepada rakyat di negeri Melaka.

Saya berharap agar saudara dan saudari akan memberikan sokongan padu kepada Perikatan Nasional dengan mengundi calon Perikatan Nasional dalam Pilihan Raya Negeri Melaka pada 20 November nanti.

Saya doakan dengan undi saudara dan saudari ini, Perikatan Nasional akan dapat membentuk kerajaan negeri yang baharu untuk memacu Melaka bangkit sebagai sebuah negeri yang gemilang.

Sekian, terima kasih.

Salam hormat,

Tan Sri Muhyiddin Yassin
Pengerusi Perikatan Nasional.


Kerajaan stabil tapi tak bersih tidak diperlukan, kata Radzi

Perikatan Nasional (PN) menawarkan kerajaan yang stabil dan bersih sekiranya diberi kepercayaan oleh rakyat dalam Pilihan Raya Umum ke-15 (PRU-15), kata Naib Presiden Bersatu, Datuk Dr Mohd Radzi Md Jidin.

“Ada kerajaan stabil tetapi tidak bersih tapi PN akan pastikan Malaysia sebuah negara bersih dan stabil,” katanya  ketika ditemui pemberita selepas membuat tinjauan di Pusat Pengeluaran Kertas Undi Pos di Putrajaya pada Isnin (7 November 2022), lapor Sinar Harian.

Beliau yang juga calon PN bagi Parlimen Putrajaya berkata pengalaman Pengerusi PN, Tan Sri Muhyiddin Yassin dalam mentadbir negara ketika waktu paling sukar saat pandemik Covid-19 melanda negara jelas telah membuktikannya.

“Kita ada rekod yang jelas tanpa sebarang manifesto, kita dapat berkhidmat dengan baik. Kita tidak main-main,” katanya.

Menurutnya, manifesto yang ditawarkan oleh PN merupakan tawaran komprehensif dengan meliputi pelbagai lapisan masyarakat yang turut mengambil kira pelan jangka pendek, sederhana dan panjang.

“Saya kira ia merupakan tawaran realistik dan menyeluruh,” katanya.


AEON minta maaf selepas viral halau orang ramai berteduh semasa banjir

Susulan sebuah video viral orang ramai dihalau semasa berteduh di premis AEON Shah Alam baru-baru ini kerana bencana banjir, pihak syarikat itu memohon maaf secara terbuka kepada orang ramai.

AEON Co (M) Bhd (AEON) dalam satu kenyataan membuat permohonan maaf terbuka kerana tindakan menghalau tersebut kerana terlepas pandangan situasi banjir yang sedang melanda negeri itu baru-baru ini.

Jelasnya lagi, pada hari kejadian, pihaknya tidak menyedari situasi sebenar kawasan di sekitarnya dilanda banjir.

Menurutnya, setelah menerima banyak pertanyaan, pihaknya membuat keputusan untuk membenarkan pelanggan, kakitangan dan orang ramai yang terkesan dengan banjir untuk berlindung dalam premisnya.

“Operasi harian kami berakhir pada 10 malam, namun ketika itu, tiada siapa menyedari banjir telah melanda kawasan terbabit.

“Setelah mendapat tahu perkara sebenar, dengan serta-merta kakitangan kami memberitahu pelanggan, kakitangan dan penyewa berlindung dalam premis sementara menunggu keadaan pulih,” katanya dalam kenyataan.

AEON berkata, mereka mengambil maklum dan sedar akan kelemahan itu serta menjadikannya iktibar dan pengajaran.

“Kami sedar tidak semudah itu untuk memuaskan hati semua pihak, apatah lagi dengan bilangan yang besar dalam keadaan kami yang tidak bersedia. Namun begitu, kami akan cuba pertingkatkan keupayaan kakitangan kami.”

Katanya, kakitangan AEON masih tidak mempunyai kemahiran atau pengalaman mengendalikan operasi sedemikian dan pihaknya akan berusaha memberi bantuan kepada mangsa banjir.

Menurutnya, AEON Shah Alam menyantuni 570 pelanggan yang terkandas disebabkan banjir kilat di Shah Alam pada Sabtu lalu.

“Dalam keadaan tidak bersedia serta kekangan tenaga kerja, kami berusaha sebaik mungkin untuk memastikan keselesaan mereka,” katanya sambil memaklumkan terdapat 173 kakitangan dan 255 penyewa terkandas pada hari kejadian.


Tindakan lebih agresif perlu untuk pulihkan Tasik Chini

Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini, menitahkan kerajaan Pahang untuk bertindak lebih agresif dalam memulihkan Tasik Chini di sini, agar kegemilangannya dapat dikembalikan semula.

Tengku Hassanal bertitah baginda menyokong langkah moratorium yang telah dilaksanakan kerajaan negeri di kawasan tasik tersebut, dan mahu supaya pajakan lombong yang telah tamat tempohnya perlu dihijaukan semula dalam masa terdekat, lapor Bernama.

“Usaha memulihkan Tasik Chini perlu dimainkan semua pihak, bukan sahaja kerajaan saya, malah pelombong dan pelesen sedia ada juga perlu memberikan komitmen dan turut sama dalam menjayakan usaha ini.

“Saya mahu kegemilangan Tasik Chini dikembalikan semula dengan peranan asalnya yang memanfaatkan penduduk sekitar malah fungsi semula jadinya sebagai biosfera akan kekal lestari,” titah baginda pada Istiadat Pengurniaan Darjah Kebesaran dan Pingat Pahang sempena Memuliakan Ulang Tahun Hari Keputeraan Ke-63 Sultan Pahang di Istana Abu Bakar di sini hari ini.

Turut berangkat ke istiadat itu ialah kerabat Diraja Pahang dan pentadbiran negeri yang diketuai Menteri Besar Datuk Seri Wan Rosdy Wan Ismail. Seramai 99 penerima menerima darjah kebesaran dan pingat pada hari ini.

Menerusi Titah Diraja itu, Tengku Hassanal juga menekankan isu pemeliharaan dan pemuliharaan alam sekitar termasuk meningkatkan populasi Harimau Malaya khususnya di Pahang, yang sejajar dengan ikrar baginda untuk memulihara spesies tersebut yang kini diancam kepupusan.

Tegas Tengku Hassanal, agensi dan badan penguatkuasaan seharusnya memainkan peranan secara serius dalam isu alam sekitar seperti mengadakan rondaan serta pemantauan lebih kerap kerana akta dan enakmen sedia ada yang berkaitan akan sia-sia jika tiada penguatkuasaan yang tegas.

“Saya tidak mahu lagi melihat kejadian seperti memasuki hutan tanpa kebenaran, kecurian hasil hutan termasuk balak, aktiviti pemburuan haram dan menangkap ikan terlarang dengan bom, racun atau renjatan elektrik.

“Tiada istilah terlepas pandang terhadap penjenayah alam sekitar. Semua pihak tanpa mengira darjat dan kedudukan perlu akur dan patuh kepada undang-undang sama ada ahli kerabat, ahli Yang Berhormat, ahli politik, ketua jabatan, penjawat awam mahupun rakyat,” titah baginda.

Tengku Hassanal juga bertitah baginda akan turun padang secara mengejut untuk meninjau sendiri keadaan di negeri ini, antaranya bagi memastikan segala bantuan yang harus diterima rakyat sampai segera tanpa birokrasi rumit.

Dalam keadaan begitu, Tengku Hassanal bertitah baginda enggan melihat atau disembah maklum terdapat jalan yang baru dibaiki, atap bocor yang baru dibaiki mahupun bantuan kepada fakir miskin disampaikan sehari sebelum ketiban baginda ke lokasi terlibat.

Pada titah itu, Tengku Hassanal juga memaklumkan bahawa Sultan Pahang telah berkenan mengurniakan gelaran Tengku Panglima Perang kepada adinda baginda Tengku Ahmad Ismail Mu’adzam Shah Al-Sultan Abdullah berkuat kuasa hari ini.

Kepada penerima darjah kebesaran dan pingat Pahang, Tengku Hassanal mengingatkan mereka agar tidak menjadikan kurniaan itu sebagai modal bersikap sombong, riak dan angkuh sebaliknya menjadikan ia sebagai pendorong untuk berbakti dan memberi sumbangan kepada rakyat yang memerlukan.


Itu heli kerajaan, PM boleh pakai: Anwar

Selepas dikritik menggunakan aset kerajaan untuk tujuan berkempen, Datuk Seri Anwar Ibrahim mempertahankan penggunaan helikopter semasa menghadiri program di Jeneri dan Kupang malam tadi.

Perdana Menteri itu berkata helikopter itu adalah milik kerajaan dan seseorang yang menjadi ketua kerajaan boleh menggunakannya, ia sebagai respon terhadap kritikan terhadapnya kerana menggunakan aset kerajaan untuk tujuan politik.

“Saya naik heli ke Jeneri mereka marah, kenapa naik heli? Sekarang ini heli kerajaan, yang hang nak sakit hati kenapa?

“Kerajaan punya, bukan aku punya. Hang tak boleh pakai, Perdana Menteri boleh pakai,” katanya ketika berucap pada majlis Segalanya FELDA di FELDA Felda Teloi Timur semalam.

Tindakan menggunakan helikopter berkenaan turut mendapat kritikan Menteri Besar, Datuk Seri Muhammad Sanusi Md Nor dalam ceramah kempennya apabila menganggap Anwar sepatutnya boleh menggunakan kenderaan darat lain.

Menjawab kritikan itu, Anwar yang juga Menteri Kewangan menegaskan, beliau berhak menggunakan kemudahan itu berikutan kedudukannya sebagai Perdana Menteri.

Dalam program itu, Perdana Menteri menaiki helikopter jenis AgustaWestland AW139 dengan nombor pesawat 9M-JPM yang dikatakan dibeli kerajaan ketika bekas Perdana Menteri, Tan Sri Muhyiddin Yassin mentadbir negara.

Pesawat itu digunakan Jabatan Perdana Menteri (JPM) khusus untuk kegunaan pimpinan utama negara sejak dua tahun lalu, apabila ia mula dijejaki sejak September 2021.

Selain helikopter dinaiki Anwar, dua lagi helikopter turut dilihat mendarat di padang awam berhampiran lokasi majlis itu berlangsung.

Kawasan FELDA Teloi Timur adalah di bawah kerusi Dewan Undangan Negeri (DUN) Jeneri yang akan dilertahankan penyandangnya, Muhammad Sanusi yang juga Ketua Pengarah Pilihan Raya Perikatan Nasional (PN) pada Pilihan Raya Negeri (PRN), 12 Ogos ini.

Untuk rekod beliau menang pertama kali kerusi itu pada 2018 dan akan berhadapan pertandingan satu lawan satu calon Barisan Nasional, Datuk Muhamad Khizri Abu Kassim yang juga Ketua UMNO Bahagian Sik.


Kenaikan harga barang dijangka berterusan

Keghairahan membeli-belah sempena Aidilfitri baru-baru ini sudah tentu berita gembira buat peniaga kerana berpeluang menaikkan harga barang.

Itu baharu barangan kering, belum barang basah atau barang dapur. Meskipun usaha dilakukan oleh pihak kerajaan mengawal harga, kenaikan tetap berlaku di sana sini dan setiap kenaikan akan memberikan kesan rantaian.

Sebanyak mana pun duit di tangan, taraf hidup rakyat tidak akan banyak berubah jika harga barangan seharian terus meningkat. Malah, keputusan kerajaan menaikkan gaji minimum RM1,500 juga dilihat tidak akan banyak mengubah kehidupan rakyat, jika kos hidup meningkat saban hari dan lebih laju berbanding gaji yang belum tentu naik setahun sekali.

Malah, di sebalik usaha berterusan kerajaan memantau dan mengawal kenaikan harga barangan keperluan asas, rakyat terus terbeban serta ‘pening kepala’ apabila terpaksa berbelanja ekstra setiap kali membeli stok keperluan harian.

Lebih sukar, apabila ada pengguna terpaksa mencongak dan mencatu barangan mahu dibeli, bagi memastikan kos dikeluarkan tidak melangkaui perbelanjaan diperuntukkan.

Dalam situasi susah didepani rakyat marhaen, khususnya golongan kurang berkemampuan, timbul dakwaan bahawa Malaysia bakal berdepan hiperinflasi dan krisis makanan menjelang tahun depan, susulan kemelut itu di peringkat global.

Secara umum, istilah hiperinflasi merujuk kepada kenaikan harga yang terlalu tinggi dan berlaku dalam jangka masa tertentu apabila kadar inflasi sesebuah negara mula melebihi ukuran 50 peratus sebulan.

Hiperinflasi boleh dilihat susulan kenaikan harga pengguna yang berlaku ketika ini, iaitu semasa penularan Covid-19 disebabkan krisis rantaian bekalan.

Berdasarkan dakwaan itu juga, pengeluaran Kumpulan Wang Simpanan Pekerja (KWSP) tidak akan lagi dibenarkan, ramai pelabur luar sudah menarik diri dan berpindah ke negara lain serta harga barang semakin mencanak.

Pada Februari lalu, Gabenor Bank Negara Malaysia (BNM), Tan Sri Nor Shamsiah Mohd Yunus dilaporkan berkata, Malaysia tidak berdepan situasi stagflasi dan hiperinflasi.

Beliau memaklumkan, situasi stagflasi yang berlaku pada 1970-an apabila pertumbuhan ekonomi tidak berubah dan inflasi tinggi untuk tempoh panjang tidak mungkin dihadapi negara, memandangkan pertumbuhan ekonomi dijangka tinggi pada tahun ini.

Sebelum ini, Presiden Parti Bumiputera Perkasa Malaysia (PUTRA), Datuk Dr Ibrahim Ali mencadangkan supaya kerajaan dapat menubuhkan Jawatankuasa Task Force Negara bagi mengawal harga barang.

Cadangan dikemukakan beliau menerima pelbagai maklum balas, termasuk pakar ekonomi yang turut bersetuju dengan saranan berkenaan.


Pengambilan pekerja asing: SPRM tahan pembantu menteri DAP

Suruhanjaya Pencegahan Rasuah Malaysia (SPRM) menahan seorang pembantu kepada Menteri Sumber Manusia, V Sivakumar atas dakwaan rasuah yang melibatkan pengambilan pekerja asing, menurut laporan berita.

Pembantu itu ditahan bersama seorang ejen pengambilan, menurut akhbar harian berbahasa Inggeris The Star.

Media melaporkan bahawa penahanan itu mungkin ada kaitan dengan pemberian kuota untuk merekrut pekerja asing, yang merupakan bidang kuasa Kementerian Sumber Manusia.

Secara berasingan, portal berita The Vibes melaporkan Ketua Pesuruhjaya SPRM, Tan Sri Azam Baki mengesahkan penahanan seorang pembantu menteri.

Sivakumar dan pejabatnya masih belum memberi maklum balas mengenai perkara itu.


Isu Mara: SPRM akan panggil 10 individu lagi beri keterangan

Tiga lagi individu selesai memberi keterangan kepada Suruhanjaya Pencegahan Rasuah Malaysia (SPRM) hari ini, berhubung siasatan dakwaan salah laku dan integriti melibatkan beberapa pegawai kanan Majlis Amanah Rakyat (Mara).

Pengarah Kanan Bahagian Siasatan SPRM Datuk Seri Hishamuddin Hashim berkata seramai 10 lagi individu dikenal pasti, untuk dipanggil bagi memberi keterangan dalam siasatan kes itu, lapor Bernama.

“Siasatan dijangka mengambil masa dua minggu bermula minggu ini, dan kesemua individu yang dipanggil ini terdiri daripada ahli lembaga pengarah, dan pegawai-pegawai kanan Mara.

“Ini untuk kita tahu sama ada pemberian elaun seperti yang didakwa, mendapat kebenaran ahli lembaga pengarah atau tidak,” katanya.

Hishamuddin berkata pihaknya juga mendapat semua dokumen yang diperlukan semasa serbuan ke atas Ibu Pejabat Mara dan Mara Corporation, serta syarikat setiausaha korporat pada Isnin lepas.

Semalam, Bernama melaporkan Ketua Pesuruhjaya SPRM Tan Sri Azam Baki berkata seramai tujuh individu selesai memberi keterangan bagi siasatan kes itu.

Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan Mara, yang sedang disiasat secara dalaman oleh agensi itu.


Anwar disiasat kerana kenyataan menyebabkan kegentaran awam

Polis Diraja Malaysia (PDRM) mengesahkan menyiasat Ketua Pembangkang, Datuk Seri Anwar Ibrahim mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Seksyen 505(b) Kanun Keseksaan adalah berkaitan kenyataan yang menyebabkan atau mungkin menyebabkan kegentaran awam, manakala Seksyen 233 Akta Komunikasi dan Multimedia 1998 pula berkaitan penggunaan tidak wajar kemudahan rangkaian atau perkhidmatan rangkaian

Siasatan itu dibuat selepas polis memperoleh perintah untuk menyiasat mengikut Seksyen 108 (2) Kanun Tatacara Jenayah daripada pendakwa raya, kata Pengarah Jabatan Siasatan Jenayah (JSJ) Bukit Aman, Datuk Huzir Mohamed.

Beliau juga mengesahkan polis sudah mengambil percakapan Anwar mengikut Seksyen 112 Kanun Tatacara Jenayah hari ini.

Katanya, rakaman audio berdurasi empat minit 17 saat perbualan antara dua individu yang didakwa mirip suara Anwar dengan Presiden UMNO, Datuk Seri Ahmad Zahid Hamidi mula tular di beberapa laman sosial dan rangkaian telekomunikasi pada awal April mencetuskan kebimbangan dan kegentaran kepada awam yang kemudian tampil membuat laporan polis.

“Siasatan telah dijalankan ekoran 18 laporan polis yang diterima daripada 17 orang wakil politik dan seorang individu awam, mendesak agar siasatan dijalankan bagi menentukan kesahihan atau mungkin terdapat pihak yang tidak bertanggungjawab telah memalsukan rakaman audio tersebut dengan tujuan untuk mencetuskan kegentaran awam dan mewujudkan perasaan tidak harmoni di antara kedua-dua parti politik,” katanya dalam kenyataan malam tadi.

Huzir berkata, penularan rakaman audio perbualan itu memberikan pelbagai persepsi negatif dan menimbulkan kebimbangan masyarakat berdasarkan beribu-ribu komen netizen di media sosial.

Katanya, siasatan terperinci juga akan dijalankan bagi mengenal pasti individu yang membuat rakaman audio berkenaan, motif disebarkan dan adakah wujud modifikasi rakaman itu.

Bagaimanapun, Huzir tidak menyatakan sama ada polis juga akan memanggil Zahid untuk memberi keterangan.


Malaysia layan pelarian Rohingya dengan baik: Hamzah

Kehadiran pelarian etnik Rohingya dilayan dengan baik walaupun Malaysia bukan negara yang menandatangani Konvensyen 1951 berkenaan Status Pelarian ataupun Protokol 1967, kata Menteri Dalam Negeri Datuk Seri Hamzah Zainudin.

Beliau berkata sebaliknya atas dasar kemanusiaan, Malaysia telah menyediakan keperluan asas kepada pelarian Rohingya sejak sekian lama walaupun negara jiran menolak untuk berbuat sedemikian malah tiada negara ketiga yang sanggup menerima mereka, lapor Bernama.

“Mereka mahu kita layan sebagai apa kerana mereka ini adalah pelarian, itu kena faham. Diberikan makan percuma, tempat tinggal juga percuma, jadi layanan apa lagi yang mereka mahukan?”

“Buat masa ini, tidak ada lagi mana-mana negara ketiga yang mahu mengambil mereka. Siapa yang mahu ambil mereka ini? Jika tiada, kita terpaksa tahan dulu,” katanya dalam sidang media selepas Majlis Berbuka Puasa Perikatan Nasional Larut di Dewan Majlis Daerah Selama di sini hari ini.

Beliau berkata demikian ketika mengulas dakwaan beberapa pihak bahawa kerajaan telah memberikan layanan buruk kepada pelarian dalam tahanan.

Semalam, kumpulan hak asasi Lawyers for Liberty dilapor menyalahkan kerajaan atas kematian tahanan yang melarikan diri dari Depot Imigresen Sementara Relau di Bandar Baharu pada Rabu.

Kumpulan itu mendakwa tiada sebab untuk memadatkan pelarian di pusat tahanan sementara kerana mereka tidak boleh dihantar pulang atas prinsip ‘non-refoulment.’

Setakat ini, seramai 432 tahanan etnik Rohingya daripada 528 tahanan yang melarikan diri sudah ditahan semula manakala 96 lagi masih belum ditemukan.

Mengulas lanjut, Hamzah menasihati orang ramai agar tidak panik dengan isu itu kerana mereka yang terlibat bukanlah dalam kalangan pengganas.

“Saya ingin maklumkan kepada orang kampung supaya janganlah bila tengok orang-orang Rohingya seolah-olah mereka itu adalah penjenayah.

“Mereka adalah pelarian. Kalau rasa nampak seperti orang luar, maklumkanlah secepat mungkin supaya kita dapat tangkap dan masukkan ke pusat tahanan semula,” katanya.


Ini ‘gelombang rakyat’, ia mampu gegarkan Putrajaya: Muhyiddin bidas Kit Siang

Sokongan rakyat kepada Perikatan Nasional (PN) semasa Pilihan Raya Umum Ke-15 (PRU-15) adalah ‘gelombang rakyat’ di seluruh negara yang mahu perubahan dan pembaharuan, kata Tan Sri Muhyiddin Yassin.

Pengerusi PN itu berkata tindakan pemimpin veteran DAP, Tan Sri Lim Kit Siang yang melabel sokongan rakyat kepada PN semasa PRU-15 sebelum ini adalah ‘gelombang hijau’ dilihat cuba menakutkan pengundi kaum lain dan mempunyai niat tidak baik.

“Kenyataan itu dibuat bukan berniat baik, ia ada gelombang tetapi bukan gelombang hijau yang dimaksudkan seperti Lim Kit Siang katakan.

“Gelombang itu adalah gelombang rakyat yang mahukan perubahan dan pembaharuan selepas PRU-15 dan sekarang ini dalam Pilihan Raya Negeri (PRN) di enam negeri,” katanya semasa ceramah perdana Gelombang Kebangkitan Rakyat di Senawang, Negeri Sembilan malam tadi.

Untuk rekod, Kit Siang sebelum ini mendakwa keputusan PRU-15 lalu adalah ‘gelombang hijau’ ekoran kebangkitan orang Melayu yang majoriti menyokong PN yang terdiri daripada PAS dan Bersatu.

Kit Siang berkata demikian sebagai reaksi balas melihat sokongan padu kaum Melayu yang diperoleh PAS dan Bersatu sehingga UMNO mengalami kekalahan memalukan dalam sejarah negara.

Muhyiddin yang juga Presiden Bersatu itu menggesa rakyat bangkit untuk meneruskan gelombang kebangkitan tersebut pada PRN kali ini bagi mengajar kerajaan campuran yang dilihat gagal menunaikan janji mereka sehingga hari ini.

“Biar kita ajar dia betul-betul nanti… Ini sebagai satu referendum walaupun bukan satu pungutan suara.

“Ini berdasarkan peti undi, peti undi ini juga akan memberi keputusan yang boleh menggegarkan Putrajaya kerana dia tahun rakyat sudah marah… Rakyat tak boleh tahan hidup sebegini, daif dan seksa,” katanya lagi.

Muhyiddin juga berkata kerajaan campuran hari ini gagal mencari formula yang terbaik untuk membantu dan meringankan beban rakyat, ia walaupun semasa kempen sebelum ini banyak mengeluarkan retorik kononnya akan membantu rakyat.

“Tak ada satu idea, banyak formula-formula tapi tidak ada apa… Bercakap selalu, tapi lepas itu tak laksanakan… Bohong seribu kali bohong,” katanya lagi.

Sepanjang karier politiknya, Muhyiddin berkata kali ini pertama beliau melihat sebuah kerajaan yang hanya pandai cakap tetapi tidak tahu mentadbir sebuah negara dengan baik.

“Saya tak pernah keadaan sebuah kerajaan dimana ramai pemimpin cakap tapi tak serupa bikin,” katanya.

Muhyiddin juga membangkitkan berhubung janji sebelum ini untuk menurunkan harga minyak dengan memberi alasan kononnya tidak menjadi Perdana Menteri tidak boleh turunkan harga minyak tetapi apabila sudah menjadi ketua kerajaan pun masih gagal menurunkan harga minyak.

“Ya, tuan-tuan tahu kenapa minyak tak turun, pasal saya bukan Perdana Menteri… Cuba esok kita menang, esok saya jadi Perdana Menteri, esok juga saya turunkan harga minyak.

“Enam bulan tunggu, satu sen pun tak turun,” sindir Muhyiddin kepada Perdana Menteri Datuk Seri Anwar Ibrahim.

Berbeza dengan kerajaan campuran, Muhyiddin berkata sekiranya PN membentuk kerajaan sebelum ini, sudah pasti semua janji yang dibuat dalam manifesto kepada rakyat akan ditunaikan sebaik membentuknya barisan Kabinet.

“Kalau hari itu tak silap terbentuk sebuah kerajaan Perikatan Nasional, segala apa yang kita janji yang kita tahu boleh laksana akan kita tunaikan,” ujarnya lagi.

Dalam pada itu, Muhyiddin juga menggesa agar semua pengundi khususnya kaum Melayu keluar menunaikan tanggungjawab masing-masing pada PRN nanti dan memastikan peratusan pengundi yang keluar tinggi jika mahu melihat PN menang.

“Kalau sekiranya pengundi Melayu terutamanya keluar beramai-ramai seratus peratus di setiap pusat daerah mengundi yang ada pengundi Melayu, nanti tuan-tuan tengok keputusannya.

“Semua kerusi kita akan sapu bersih dan mudah kita bentuk kerajaan selepas ini,” katanya lagi.


Ketepikan perbezaan, Bersatu sambut baik konsep ‘Keluarga Malaysia’

Semua pihak digesa mengenepikan perbezaan selari dengan tema Hari Kebangsaan 2021 ‘Malaysia Prihatin’ dan memberi fokus ke arah memperkasakan amalan politik khimat bakti kepada rakyat, kata Bersatu.

Presidennya, Tan Sri Muhyiddin Yassin berkata dalam menghadapi cabaran krisis kesihatan yang sedang melanda negara, rakyat dan semua pihak perlu memberikan fokus kepada agenda membangunkan negara dan membela rakyat.

“Menghayati tema Hari Kebangsaan 2021, Malaysia Prihatin, Bersatu berazam dan bertekad untuk memperkasakan amalan politik khidmat bakti kepada rakyat di semua pringkat, terutama membantu rakyat yang masih terkesan akibat pandemik Covid-19 yang melanda negara.

“Oleh yang demikian, Bersatu menyeru kepada semua pihak untuk mengetepikan segala perbezaan yang ada dan seterusnya memperbaharui iltizam nasional secara kolektif untuk terus fokus kepada agenda membangunkan negara dan membela rakyat,” katanya dalam satu kenyataan hari ini.

Jelas Muhyiddin lagi, usaha berterusan untuk mengukuhkan perpaduan antara rakyat Malaysia perlu menjadi keutamaan, justeru langkah konsep ‘Keluarga Malaysia’ yang dibawa Perdana Menteri baharu disambut baik.

“Bersatu juga menyambut baik konsep ‘Keluarga Malaysia’ yang dibawa oleh Perdana Menteri Datuk Seri Ismail Sabri Yaakob dan menyifatkan bahawa pendekatan tersebut adalah amat bertepatan bagi memelihara keharmonian antara rakyat Malaysia yang berbilang agama, bangsa dan budaya,” katanya lagi.

Dalam pada itu, Muhyiddin juga berkata partinya yakin dengan barisan Kabinet yang baharu diumumkan baru-baru ini ia dapat mentadbir negara selari dengan aspirasi rakyat.

Malaysia menyambut Hari Kebangsaan Ke-64 hari ini.

Baru-baru ini tercetus kemelut politik yang bermula dengan tindakan Presiden UMNO, Datuk Seri Ahmad Zahid Hamidi bersama cikgunya, Datuk Seri Anwar Ibrahim yang menolak kerajaan pimpinan Muhyiddin.

Kemelut tersebut sengaja dicetuskan pada ketika negara sedang bergelut dengan krisis kesihatan terburuk dalam sejarah dunia.


PH Selangor gementar gelombang rakyat, kenyataan media pun lucu

Pakatan Harapan (PH) telah mula merasai kepanasan gelombang kebangkitan rakyat, khususnya orang muda, yang menyokong Perikatan Nasional (PN) sehingga membuat kenyataan yang memperlihatkan ketakutan dan kelemahan gabungan yang kini disertai UMNO.

Serentak itu, PAS Selangor menolak tuduhan bahawa pengundi di Terengganu dan Kelantan kini menukar alamat tempat tinggal mereka untuk membuang undi di negeri itu pada Pilihan Raya Negeri (PRN) yang dijadualkan beberapa bulan lagi.

Setiausaha Perhubungan PAS Selangor, Roslan Shahir Datuk Mohd Shahir berkata tuduhan Timbalan Pengarah Komunikasi PKR Selangor, Adzman Kamaruddin bahawa sejumlah besar pengundi PAS di Kelantan dan Terengganu sedang giat menukar alamat mengundi mereka ke Selangor, adalah tidak berasas.

Menurutnya Adzman juga meminta Suruhanjaya Pilihan Raya (SPR) menghalang tindakan pengundi dari kedua-dua negeri berkenaan untuk menukar alamat mereka.

Roslan memberi beberapa sebab tuduhan pengundi di Kelantan dan Terengganu sedang menukar alamat tempat mengundi, tidak berasa, antaranya:

“Kebebasan dan ketelusan SPR sebagai badan mengurus dan mengendalikan.proses demokrasi berparlimen di Malaysia tidak pernah dipertikaikan. Malah mereka sentiasa menambah-baik kaedahnya sehingga hari ini muncul sebagai pengurus pilihan raya antara yang terbaik di rantau ini.

“Datang pegawai PKR ini mempertikaikan cara SPR berkerja. Operasi SPR cukup canggih di waktu ini, tiada mana-mana warganegara yang layak mengundi boleh mengundi di dua tempat berlainan dalam satu Pilihan Raya Umum (PRU).

“Kedua kalau pun betul tuduhan beliau ini apakah ada bukti ? Ada bukti mereka yang tukar alamat ke Selangor tu sebelum ini mengundi PAS di Kelantan dan Terengganu sebagaimana dakwaan beliau. Jangan cakap kalau tiada bukti.

“Ketiga yang lebih lucu tidakkah beliau (Adzman) sedar bahawa Kelantan, Tetengganu dan Selangor hanya punya PRU-15 Parlimen sahaja tempoh hari. Tiada PRN, sekarang baru mahu PRN.

“Lantas mana ada undi dua kali? Rakyat Malaysia berhak mengundi untuk Parlimen dan DUN (kecuali Wilayah Persekutuan) sekali setiap penggal PRU, apa masalah?,” katanya dalam kenyataan hari ini (14 Mac 2023).

Sehubungan itu, Roslan mengingatkan pemimpin PH supaya tidak mencipta cerita sesuka hati kerana ia hanya akan mencerminkan betapa lemah dan longgarnya parti berkenaan.

Menurutnya kenyataan itu juga jelas menunjukkan bahawa PH mula merasai riak-ria gelombang kebangkitan rakyat yang akan membadai Selangor tidak lama lagi.

“Taburlah apa yang mampu konon untuk menggagalkannya. Insya-Allah rakyat Selangor khasnya pengundi Melayu cukup matang dan tidak sabar mahu buat perubahan,” katanya.


[KEMAS KINI] Kes baharu semakin tinggi melepasi 13,000

Angka baharu jangkitan Covid-19 di seluruh negara dalam tempoh 24 jam sehingga 12 tengah hari tadi mencanak naik melebihi paras 13,000 kes.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, 13,215 kes dilaporkan dalam tempoh itu menjadikan keseluruhan 880,782 kes kumulatif.

Ini adalah hari ketiga berturut-turut jangkitan meningkat di seluruh. Semalam negara merekodkan jangkitan baharu dalam tempoh 24 jam sebanyak 11,618 kes, manakala pada Selasa (11,079 kes).

Katanya Selangor terus mencatat kes tertinggi sebanyak 6,120 diikuti Negeri Sembilan (1,603 kes), dan Kuala Lumpur dengan 1,499 kes .

Berdasarkan data dikeluarkan Kementerian Kesihatan (KKM) hari ini, 10 negeri merekodkan peningkatan kes berbanding jumlah yang dicatatkan semalam.

Sepuluh negeri terbabit ialah Selangor; Sarawak; Sabah; Pulau Pinang; Perak; Negeri Sembilan; Kelantan, Kedah, Johor, dan Putrajaya.


Kematian tahanan di Sabah kerana lewat hantar pulang: Indonesia

Kelewatan penghantaran pulang akibat sekatan perjalanan ketika pandemik Covid-19 dikenal pasti sebagai punca utama kematian tahanan warganegara Indonesia di depoh imigresen di Sabah, Malaysia, menurut laporan Kementerian Luar Indonesia.

Perkara itu didedahkan ketika pertemuan secara maya dengan Jabatan Imigresen Negeri Sabah, Jabatan Kesihatan Sabah dan Gabungan Pekerja Migran Berdaulat (KBMB) pada Rabu (29 Jun).

Malaysia dan Indonesia melaksanakan kuarantin ketat, kawalan pergerakan, penutupan sempadan dan larangan perjalanan mengikut keperluan sejak 2020 bagi membendung penularan jangkitan Covid-19.

Dalam satu kenyataan, kementerian itu memaklumkan seramai 18 tahanan warga Indonesia meninggal dunia di Pusat Tahanan Imigresen di Sabah pada 2021, dan tujuh lagi dari Januari hingga Jun 2022.

Kenyataan itu turut mendedahkan nama tahanan dan punca kematian berdasarkan keputusan bedah siasat hospital.

Dalam pertemuan itu, kementerian berkenaan meminta Malaysia mempercepatkan proses penghantaran pulang tahanan memandangkan risiko penularan wabak agak rendah buat masa ini dan kementerian bersedia membiayai proses itu.

Konsulat Jeneral Republik Indonesia di Kota Kinabalu dan Konsulat Republik Indonesia di Tawau merancang untuk meningkatkan lawatan ke depoh imigresen secara rutin dan akan menyediakan keperluan seperti pakaian, makanan, ubat-ubatan dan peralatan perubatan.

Duta Besar Indonesia ke Malaysia, Hermono, akan berkunjung ke Sabah secepat mungkin bagi membantu proses itu, menurut kenyataan itu.

Kementerian Luar Indonesia pada Rabu meminta penjelasan daripada Jabatan Imigresen Negeri Sabah susulan laporan yang dikeluarkan KBMB mengenai layanan terhadap warganya di depoh tahanan di Malaysia.

Laporan itu mendakwa terdapat kematian dan tahanan diberi layanan tidak berperikemanusiaan di Depoh Tahanan Imigresen di Tawau.

Bagaimanapun, dakwaan itu disangkal Ketua Pengarah Jabatan Imigresen Malaysia Datuk Seri Khairul Dzaimee Daud. – Bernama

Berita berkaitan:

JIM nafi laporan depoh tahanan “Seperti Neraka”

NGO Indonesia kata depoh Imigresen Malaysia “Seperti Neraka”: SCMP


PRN Johor untuk pilih kerajaan lima tahun, pengundi jangan keliru

Pengundi jangan keliru dengan Pilihan Raya Negeri (PRN) Johor yang diadakan kali ini dengan menganggap boleh mengundi sekali lagi pada pilihan raya umum (PRU) untuk memilih kerajaan negeri yang baharu selepas ini.

Pengerusi Perikatan Nasional (PN) Tan Sri Muhyiddin Yassin menjelaskan PRN pada 12 Mac adalah untuk memilih kerajaan yang akan memerintah selama lima tahun, sementara PRU yang diadakan adalah berbeza kerana ia bertujuan untuk memilih kerajaan pusat.

“Jangan silap tuan-tuan ini pilihan raya negeri nak memilih kerajaan lima tahun. Bukan sampai pilihan. umum nak diadakan setakat itu tidak.

“Ada orang salah faham. Tak apalah Tan Sri sekarang ini kita pilih sesiapa saja. Eh begitu pula. Kerana esok nak ada pilihan raya, itu pilihan raya umum. Untuk pilih kerajaan pusat, lima tahun ke hadapan, ini pilihan raya negeri untuk lima tahun ke hadapan… Jadi jangan salah kira,” kata Muhyiddin semasa ceramah Pentas PN yang diadakan di Felda Sri Ledang, Tangkak, Johor.

Muhyiddin yang juga Pengerusi Bersatu sekali lagi mengulangi UMNO menjadi punca PRN diadakan walaupun sepatutnya ia boleh dielakkan dan rakyat tidak perlu disusahkan untuk mengundi, tetapi ia terpaksa juga diadakan kerana ketamakan kuasa Menteri Besarnya, Datuk Hasni Mohamad.

“Apa nak buat. Jadi tuan-tuan terpaksa berhimpun padahal hayatnya masih ada lagi,” katanya.

Bagaimanapun, Muhyiddin berkata pengundi perlu melihat PRN yang diadakan ini sebagai satu hikmah dan peluang terbaik bagi memilih PN untuk menerajui kerajaan negeri pada 12 Mac nanti.

“Kita yang ada di Felda ini dan juga di mana kawasan di Bukit Kepong ataupun di seluruh negeri Johor melihat ini sebagai suatu hikmah dalam telah pun terbubar Dewan Negeri ini ada hikmah.

“Hikmahnya apa? Ini satu peluang dan ketika yang amat penting untuk gunakan supaya kita akan bentuk kerajaan Perikatan Nasional di peringkat negeri Johor,” katanya lagi.

PRN Johor bakal menyaksikan banyak parti baharu akan membuat penampilan sulung mereka, antaranya parti MUDA, Pejuang dan Warisan yang masing-masing akan bertanding buat kali pertama di pentas pilihan raya.


Kalah semua kerusi, PKR ucap tahniah kepada BN

Hampir kalah semua 11 kerusi Dewan Undangan Negeri (DUN) Melaka yang PKR masuk bertanding, Setiausaha Agungnya Datuk Saifuddin Nasution mengucapkan tahniah kepada Barisan Nasional (BN) malam ini.

Saifuddin berkata PKR menerima keputusan yang dibuat pengundi Melaka dalam Pilihan Raya Negeri (PRN) hari ini selepas calon mereka tewas di hampir semua kerusi DUN Melaka.

“Kami mengucapkan tahniah kepada Umno dan BN juga terima kasih kepada pengundi negeri Melaka yang keluar untuk membuat keputusan pada hari ini,” katanya semasa sidang media Pakatan Harapan (PH) sebentar tadi.

Turut serta Presiden Amanah, Mohamad Sabu; Pengerusi Amanah Melaka, Adly Zahari merangkap calon DUN Bukit Katil dan Setiausaha Organisasi Kebangsaan DAP, Anthony Loke Siew Fook.

PH kehilangan hampir separuh kerusi mereka dalam PRN Melaka kali ini selepas gagal mempertahankan kerusi dimenangi pada Pilihan Raya Umum Ke-14 lalu, sementara BN menang dengan majoriti menyakinkan.

PH gagal mempertahankan 15 kerusi DUN yang mereka menangi sebelum ini, sebaliknya BN berjaya memperoleh majoriti agak besar sekaligus akan membentuk kerajaan negeri yang baharu.


UiTM lapor polis kronologi ‘rahsia’ perlekeh pelajar B40 tular di media sosial

Universiti Teknologi Mara (UiTM) membuat laporan polis selepas laporan kronologi yang disediakan universiti itu mengenai insiden pensyarah kontraknya yang dipercayai memperlekeh penuntut B40 tular di media sosial.

Naib Canselor UiTM, Prof Datuk Dr Roziah Mohd Janor, berkata laporan polis itu telah dibuat hari ini bagi melindungi mahasiswa dan kakitangannya, lapor Bernama.

“Sebenarnya saya faham keadaan itu, kita ini hidup dalam zaman media sosial, tetapi pada masa yang sama, kami juga, bukan kata tertakluk, kita ada undang-undang. Ada maklumat rahsia (tidak boleh dikongsi).

“Kalau kata maklumat rahsia, maknanya orang yang menerima laporan itu, tidak kiralah secara dalam talian atau emel, sepatutnya hormatlah. Tidak boleh dikongsikan dengan sesiapa di luar edaran,” katanya kepada pemberita ketika ditemui selepas majlis penutup Minggu Kreativiti Pendidikan 2022 di UiTM Puncak Alam dekat sini, hari ini.

Roziah berkata laporan tiga muka surat itu bertujuan untuk pihaknya melaporkan secara terperinci mengenai perkara yang berlaku selain memberi pemahaman kepada pihak yang tiada di tempat kejadian.

“Kita bukan kongsi (laporan kronologi) tapi kita hantar kepada pihak yang sepatutnya. Saya tidak tahu bagaimana kebocoran itu berlaku, apa pun kita ada polisi dan undang-undang,” katanya.

Tambahnya, pada malam ini, pihaknya akan membawa isu itu ke Mesyuarat Lembaga Pengarah Universiti (LPU) Khas yang akan dipengerusikan oleh Tan Sri Prof Emeritus Dr Ibrahim Abu Shah dan membabitkan wakil Kementerian Pengajian Tinggi (KPT).

“Insya-Allah keputusan dijangka dicapai, kita akan salurkan kepada kementerian (KPT) (keputusan yang dicapai). Apa yang sudah terbocor (laporan kronologi) itulah sebenarnya pilihan yang akan dibentangkan,” katanya.

Baru-baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba serta meminta penuntut sama menyuruh kakaknya menggadai emas bagi membeli peralatan itu.

Susulan itu, satu dokumen dalaman UiTM iaitu laporan kronologi siasatan berkenaan kejadian tersebut, turut tersebar.


Bali dibuka semula kepada pelancong global 14 Oktober

Pusat pelancongan popular Indonesia – Pulau Bali – bakal menerima kedatangan pelancong antarabangsa dari China, Jepun dan Korea Selatan mulai pertengahan bulan ini susulan jumlah jangkitan Covid-19 di republik itu semakin menurun.

Menteri kanan, Luhut Panjaitan memaklumkan pelancong dari New Zealand, Qatar dan Emiriah Arab Bersatu juga dibenar mengunjungi Indonesia melalui penerbangan antarabangsa dari Lapangan Terbang Antarabangsa Ngurah Rai di pulau pelancongan itu mulai 14 Oktober ini.

Sehingga kini, hanya lapangan terbang Jakarta dan Manado yang dibuka untuk penerbangan antarabangsa.

Sebelum ini, pembukaan semula Bali ditunda beberapa kali apabila republik itu sedang berjuang melawan penularan Covid-19, terutama varian Delta yang mudah merebak.

Tindakan kerajaan Republik Indonesia untuk meningkatkan ujian saringan dan mempercepatkan vaksinasi, memberi kesan memberangsangkan dengan angka kes dan kematian akibat Covid-19 sehingga hari ini menurun ke tahap terendah sejak Mac tahun lalu.

Indonesia menetapkan peraturan kemasukan pelancong antarabangsa dengan meminta bukti sijil lengkap vaksinasi sebelum membenarkan kemasukan visa luar dan pelancong dari seluruh dunia.

Selain itu, pelancong antarabangsa juga wajib menjalani kuarantin selama lapan hari sebelum mereka dibenarkan mengunjungi seluruh republik itu.

Sementara itu, Badan Pengawalan Ubat dan Makanan (BPOM) Indonesia serta Kementerian Kesihatan Republik itu sedang mengkaji ubat antivirus molnupiravir yang dikeluarkan oleh syarikat farmasi multinasional Amerika, Merck & Co dan Ridgeback Biotherapeutics LP untuk merawat Covid-19 dan ia dijangka siap akhir tahun ini, jelas Menteri Kesihatan, Budi Gunadi Sadikin.

Kerajaan Indonesia sudah membenarkan gimnasium dan restoran di pawagam dibuka semula dengan kapasiti terhad dan mengamalkan peraturan kesihatan yang ketat.

Semalam, dalam tempoh 24 jam pihak berkuasa Indonesia melaporkan 922 kes baharu Covid-19 dan ianya catatan paling rendah direkodkan sejak Jun tahun lalu.

Menurut data Kementerian Kesihatan, hampir 4.2 juta populasi di republik itu disahkan positif Covid-19 dengan lebih 142,261 kematian direkodkan sejak Mac tahun lalu. – Agensi


Berdosa besar khianati penyatuan ummah

Bekas Setiausaha Agung Barisan Nasional (BN), Tan Sri Annuar Musa mengingatkan pihak tertentu yang mengkhianati dan menghancurkan penyatuan ummah sebagai melakukan ‘dosa besar’.

Apa lagi jika penyatuan itu membolehkan orang Islam memegang tampuk kuasa, tetapi kemudian dikhianati, jelasnya dalam kenyataan, hari ini tanpa menyebut pihak terbabit.

Annuar adalah antara pemimpin kanan UMNO yang kuat menentang keputusan parti itu untuk memutuskan kerjasama dengan kerajaan Perikatan Nasional (PN) dan Bersatu pimpinan Perdana Menteri, Tan Sri Muhyiddin Yassin.

Beliau sebelum ini pernah menyatakan kebanggaannya dengan perjuangan Bersatu dan PAS dalam meletakkan agenda penyatuan ummah lebih dahulu, sedangkan UMNO mengisytiharkan perpecahan demi perpecahan di kalangan bangsa Melayu dan umat Islam.

“Bagi saya, adalah haram apabila ummah yang sudah bersatu, kemudian memegang tampuk kuasa di bawah pemerintah Islam, Ulil Amri, lalu kita khianati dan menghancurkannya, jawabnya berdosa.

“Lebih besar dosanya, jika kita meninggalkan saudara sesama kita (ahli syahadah) lalu mengambil musuh yang nyata sebagai orang kepercayaan,” katanya.

Beliau turut menyatakan bahawa MN sudah berdaftar dan memiliki sijil, tetapi ia tidak menjadi masalah sebaliknya usaha memperkukuh gabungan itu mesti diteruskan.

Dalam kiriman Facebooknya, beliau turut memuat naik sijil pendaftaran dan tanda dagangan MN yang diserahkan seorang ahli perniagaan kepadanya secara sukarela.


Kes rasuah terowong, Guan Eng mohon tangguh perbicaraan pula

Pemimpin utama DAP, Lim Guan Eng yang terpalit dengan kes rasuah pembinaan terowong dasar laut dan projek pembinaan jalan utama di Pulau Pinang itu memohon perbicaraan kesnya dipindahkan ke Mahkamah Tinggi, ia sepatutnya bersambung perbicaraan Selasa depan di Mahkamah Sesyen.

Bagaimanapun bekas Ketua Menteri Pulau Pinang itu menerusi peguamnya Tetuan Gobind Singh Deo & Co membuat permohonan tersebut semalam (8 Julai) supaya semua prosiding di Mahkamah Sesyen ditangguhkan sementara menunggu keputusan permohonannya bagi memindahkan kes, yang akan didengar di hadapan Hakim Mahkamah Tinggi Datuk Muhammad Jamil Hussin, Isnin ini.

Guan Eng Lim menerusi afidavit sokongannya berkata kes dihadapinya itu perlu dipindahkan ke Mahkamah Tinggi agar keputusan berkaitan kes berkenaan boleh dirayu sehingga ke Mahkamah Persekutuan.

Sementara itu, Timbalan Pendakwa Raya Wan Shaharuddin Wan Ladin berkata pihaknya akan membantah permohonan berkenaan antaranya atas alasan ia difailkan di saat akhir, lapor Bernama.

“Perbicaraan kes di Mahkamah Sesyen akan bermula Selasa depan di hadapan Hakim Azura Alwi dan pihak pendakwaan telah bersedia untuk menjalankan kes dan akan memanggil beberapa orang saksi dari Pulau Pinang untuk memberi keterangan.

“Namun, semalam pihak kami mendapat tahu bahawa peguam bela kepada YB Lim telah memfailkan permohonan di bawah Sesyen 417 Kanun Tatacara Jenayah untuk memindahkan kes dihadapi Lim dari Mahkamah Sesyen ke Mahkamah Tinggi,” katanya yang turut memaklumkan tarikh perbicaraan kes itu telah dipersetujui kedua-dua pihak pada 21 Dis tahun lepas.

Sebelum ini, mahkamah telah menetapkan 13 hingga 16 Julai; 28 dan 29 Julai, 16 hingga 20 Ogos, 6 hingga 10 Sept, 20 hingga 24 Sept dan 13 hingga 17 Dis depan untuk perbicaraan kes.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara 12.30 tengah malam dan 2 pagi.

Ahli Parlimen Bagan itu juga dituduh atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar, pada 17 Feb 2015 dan 22 Mac 2017.